text:
ENTI NNIPAKUW KԐSE A ԐWƆ ADIYISԐM NO WƆ ASASE SO BERE A HARMAGEDON BԐPAE AGU?
Adiyisɛm 7:9, 15: …“hwɛ! Nnipakuw kɛse a onipa biara antumi ankan wɔn a wofi amanaman ne mmusuakuw ne nkurɔfokuw ne kasa horow mu gyinagyina Ahengua no anim ne Oguammaa no anim. Na eyi nti na wogyina, Onyankopɔn ahengua no anim na wɔresom no anɔpa ne anadwo wɔ N’asɔrefie hɔ…”-Wiase Foforo Nkyerɛase.
Bɛyɛ mfe pii atwam Yehowa Adansefo akyerɛkyerɛ sɛ wɔn mu nnipa dodow no benya owusɔre atra Paradise Asase so afebɔɔ, afei nso nnipa 144000 a wɔapaw wɔn na wɔne Yesu Kristo bɛtraa adi hene wɔ Ɔsoro. Akyidifo akuw- abien yi na wɔfrɛ wɔn “Asase sofo” ne “Ɔsoro kɔfo”. Wɔsan frɛ Asase sofo no “Nguan foforo a ɛwɔ Yohane 10:16 ne “Kuw Kɛse” a ɛwɔ Adiyisɛm 7:9 ɛnna wɔfrɛ Ɔsoro kɔfo no “Nguankuw ketewa” a ɛwɔ Luka 12:32 ne “Nsrafo anaa Nkaefo” a ɛwɔ 2 Korintofo 1:21-22 ne Mpem Ɔha Aduanan Anan No”a ɛwɔ Adiyisɛm 7 ne 14. Nsɛmfua eyinom di akoten mpɛn pii wɔ Ɔwɛn Aban gyidi nhyehyɛe mu de si akuw abien yi so dua.
Akuw Abien nhyehyɛe no yɛ Yehowa Adansefo gyidi mapa a woakyinkyim Kyerɛwnsɛm mpɛn pii de afoa wɔn som nkyerɛkyerɛ so. Mmom, yenni Kyerɛwnsɛm nkyekyem biako mpo a ɛka sɛ nnipa biara nni nnipakuw 144000 a ɛwɔ Adiyisɛm 7 ne 14 ne Apam Foforo no hokwan a wɔwɔ sɛ wonya awo foforo (Yohane 3:3) ne honhom abayɛ kɔka Onyankopɔn mma abusua ho (Romafo 8:14-16) ne kyɛfa a wɔwɔ sɛ wodi Memorial anaa Awurade Anwummere Aduan ho nkaedi no bi, ne Yesu a ɔyɛ wɔn ntamgyinafo (1 Timoteo 2:5) ne owusɔre anidaso sɛ wɔne Kristo bɛtra adi hene wɔ Ɔsoro. Ɔwɛn Aban Asafo hyɛ gyidi yi a ɛyɛ ɔhaw na esiw Kristofo bebree hokwan ahorow wɔwɔ wɔ Apam foforo no mu. Saa ara na Ɔwɛn Aban Asafo no po sɛ wɔbɛgye atom sɛ nnipa 144000 nkyerɛkyerɛmu no yɛ nsɛm pɔtee a ɛnyɛ kasakoa wɔ Kyerɛwnsɛm ahorow wɔde foa Bible nkyekyem abien nkutoo a ɛwɔ Adiyisɛm 7:3-8 ne Adiyisɛm 14:1-4 so. Eyinom ne nkyerɛkyerɛ ahorow Yehowa Adansefo nnye ntom koraa na woakyinkyim no:
- Wɔsɔ nnipakuw 144000 ano wɔ asase so wɔ ahohiahia kɛse no berem (Adiyisɛm 14:1).
- Nnipakuw 144000 yɛ Yudafo a wofi Yesrael mmusuakuw nyinaal mu 1. (Adiyisɛm 7:4-8).
- Nnipakuw 144000 ne Yesu bedi asase so hene bere a wobegyina Sion Bepɔw so (Adiyisɛm 14:1).
- Nnipakuw 144000 yɛ mmabun ‘wohuu mmea da’ na woamfa mmea angu wɔnho fī “(Adiyisɛm 14:4).
SO KYERԐWNSԐM FOA AKUW ABIEN ANIDASO NHYEHYԐE SO?
Ԑyɛ nokware sɛ Bible no ka fa “afanu abien” anaasɛ agyidifo akuw ho, nanso wɔannkyerɛkyerɛ ekuw yi mu sɛ wɔyɛ “Ɔsoro kɔfo anaasɛ Asase sofo” mmom no nsonsonoe ɛda Yudafo twetiatwafo “ne amanaman mufo a wontwae twetia” no ntam. Wɔ Apam Foforo no nyinaa mu wɔada Yudafo no adi sɛ “nguan woayera” a Yesu de daa ogye asɛmpa no brɛɛ wɔn. (Mateo 15:22-24). Ԑbere bi mpo no Yesu hyɛɛ wɔn sɛ ɛnsɛ sɛ wɔka ahenni ho asɛmpa no kyerɛ amanaman mufo no (wɔnnyɛ Yudafo) (Mateo 10:5-7) na ama Yudafo no anya hokwan a edi kan agye asɛmpa no na woabɛyɛ “amanaman no hann” a Onyankopɔn hyɛe sɛ ɛnam wɔn so na adesamma benya nkwagye (Yesaia 49:6, Asomafo Nnwuma 13:47). Ԑbae sɛ bere a Onyankopɔn maa Petro nyaa anisoadehu a ɛfa aduan a ɛho ntew wɔ Asomafo Nnwuma 11, ɛnna Onyankopɔn buee pon no ma amanaman mufo (wɔnnyɛ Yudafo) no gyee Ahenni asɛmpa no toom. (Asomafo Nnwuma 11:18) Eyi nti na Asomafo Paulo teɛm sɛ:
“Enti momma ɛntena mo adwenem sɛ kan no na moyɛ amanaman mufo wɔ honam na na wɔn a wɔfrɛ wɔn “twetiatwafo” ansa wɔde twaa wɔn ɔhonam mu no frɛ mo ‘momonoto” na monkae sɛ saa bere no na monnim Kristo na moyɛ nkurɔfo a wɔne Yesrael man nni twaka na moyɛ bɔhyɛ apam ahorow no ho ananafo na monni anidaso biara na na monni Onyankopɔn wɔ wiase . Nanso mo a bere bi na mowɔ akyirikyiri a seesei mowɔ Kristo mu yi monam Kristo mogya so abɛn. Efisɛ ɔno ne yɛn asomdwoe, nea wayɛ akuw abien no biako na wasɛe ɔfasu a na etwa wɔn ntam no”-Efesofo 2:11-14 2.
Enti, wɔ Kyerɛwnsɛm no fapem no, yehu sɛ “afanu abien” anaasɛ nnipakuw abien yɛ mpapaemu a ɛda Yudafo no ne amanaman mufo anaa ananafo ntam”. Yesu bubui saa mpapaemu no bere a ɔde ne mogya tuae adesamma bɔne ho ka na ɔsɛe ɔfasu a etwa wɔn ntam no bere a ɔde ne “nguan foforo a ɛyɛ akyidifo a wɔnnyɛ Yudafo ne ne “nguankuw ketewa” a wɔyɛ Yudafo agyidifo bom biako. Eyi a ɔyɛɛ maa bɔhyɛ a ɛwɔ Yohane 10:16 no hyiae:
“Na mewɔ nguan foforo a womfi ban yi mu, wɔn nso ɛsɛ sɛ mede wɔn ba, na wobetie me nne, na woabɛyɛ nguankuw biako ne ɔhwɛfo biako”.
SO KYERԐWNSԐM NO KYERԐKYER SԐ “NNIPAKUW KԐSE NO BԐTRA ASASE SO DAAPEM?
Yɛahu dedaw sɛ Bible no NNKA pɛn sɛ “Apam Foforo” hokwan a ɛyɛ daa nkwa wɔ Ɔsoro nnyɛ obiara akwanhwɛ na mmom wɔn a woapaw wɔn a wɔyɛ 144000 no. Nea ɛne eyi bɔ abira no Kyerɛwnsɛm no paemuka sɛ:
- “Anidaso biako nkutoo na yɛwɔ”-ɛnyɛ “Anidaso abien” (asase so ne ɔsoro anidaso) (Efesofo 4:4)
- Akyidifo bebree a wɔwɔ Apam Dedaw no mu bɛkɔ Ɔsoro (Mateo 8:11, Luka 13:28, Hebrifo 11:10, 16)
- Ԑsɛ sɛ Nnipa nyinaa nya “awo foforo” ama woahu Onyankopɔn Ahenni no (Yohane 3:3-5)
- “Obiara ɔgye di sɛ Yesu ne Kristo no Onyankopɔn awo no” (1 Yohane 5:1)
- Honhom fam abayɛ yɛ nnipa nyinaa a Onyankopɔn honhom kyerɛ wɔn kwan dea (Romafo 8:14-16)
- Yesu Kristo yɛ “ntamgyinafo no ma adesamma nyinaa (1 Timoteo 2:5)
- Yesu akyidifo nyinaa ɛsɛ sɛ “wodi Onipa Ba no honam na wɔnom ne mogya denam Awurade Anwummere Aduan no kyɛfa a wɔwɔ ama woanya daa nkwa (Yohane 6:53)
- “Nnipakuw Kɛse “ no begyina “Ahengua no anim” na woasom Onyankopɔn anɔpa ne anadwo wɔ N’asɔrefie hɔ wɔ Ɔsoro bere a Harmagedon bɛpae agu (Adiyisɛm 7:9, 15, 16:16-17)
- “Eyinom nyinaa akyi no metee nea ɛte sɛ nne denneennen a ɛyɛ nnipakuw kɛse wɔ Ɔsoro” (Adiyisɛm 19:1)
Hyɛ no nsow sɛ ahwehwɛde BIARA nni akenkan yi mu a ɛde nsɛmfua “nyinaa ne obiara” gyinaa hɔ maa agyidifo 144000 kuw a wɔapaw wɔn no. Mmom bɔhyɛ ahorow bue kwan ma “obiara” ɔgye di “. Bio nso, saa nnipa 144000 wɔaso ano afi ahohiahia ɛyɛ Onyankopɔn abufuhyew a ɛrebɛba asase sofo so a sɛnea Adiyisɛm 7:3 kyerɛkyerɛmu pefee a, ɛbɛyɛ dɛn na kuw 144000 yi atra ase wɔ afeha edi kan bere a Apam Foforo bɔhyɛ no wonnya mmfa maa Yesu akyidifo? Enti, bere a yeasusuw Kyerɛwnsɛm no fapem mu nyinaa no, yehu sɛ ɛrenyɛ yiye sɛ Kyerɛwnsɛm no akenkan foa Yehowa Adansefo Kuw-abien gyidi nhyehyɛe yi so.
DԐN NTI NA YEHOWA ADANSEFO SURO HARMAGEDON?
Ԑkame ayɛ sɛ Ɔwɛn Aban Asafo hokwan ɛwɔ Apam Foforo no mu a ɔde akame Yehowa Adansefo no nnɔɔso nti, Asafo no kɔso bio de ehu a emu dɔ a ɛfa Onyankopɔn abufuhyew a obehwie agu adesamma abɔnefo so a ɛwɔ “Ahohiahia Kɛse ne Harmagedon kō a wɔakyerɛkyerɛm wɔ Adiyisɛm 16 no hyɛ Yehowa Adansefo mu.
Ԑwom sɛ 1 Tesalonika 5:9 hyɛ Kristofo bɔ sɛ Onyankopɔn amfa yɛn amma abufuhyew mmom sɛ yebenya nkwagye denam yɛn Awurade Yesu Kristo so”. Yehowa Adansefo gye tom sɛ Onyankopɔn bɛsɔ wɔn nokwaredi ahwɛ denam N’abufuhyew a wobegyina ano wɔ Ahohiahia bere no ne Harmagedon kō no. Ɔkwan nkutoo a yɛaka akyerɛ Yehowa Adansefo sɛ wobetumi anya wɔn ti adidi mu wɔ wiase amammui sɛe ɛne sɛ wɔbɛsom Ɔwɛn Aban Ahyehyɛde nokwaredi mu na woanya anidaso sɛ Yehowa de wɔn nkwa bɛkyɛ wɔn wɔ bere a ɔde N’atemmu bɛba.
Ehu ɛtete saa yɛ nea enni nnyinaso efisɛ ɛnyɛ nnipa 144000 nkutoo na wɔaso ano afi Onyankopɔn abufuhyew mu wɔ Adiyisɛm 7:3, nanso “Nnipakuw kɛse nyaa ahobammɔ efisɛ Onipa Ba (Yesu) bɛsoma N’abɔfo ama woaboaboa N’akyidifo ano akɔ Ɔsoro ansa N’atemmu a etwa to afi adi wɔ asase so.
“…Mobehu Onipa Ba wɔ omununkum mu fi soro de tumi ne anuonyam kɛse reba. Na ɔbɛsoma N’abɔfo a wokurakura torobɛnto nne na woaboaboa ne nnipa woapaw wɔn afi mframa anan ne ɔsoro ano kosi ano nohoa”-Mateo 24:30-31.
Enti, wɔ nnipa 144000 ano a wɔasɔ wɔ Adiyisɛm 7:4-8 no akyi pɛɛ, yɛkenkaan faa “Nnipakuw kɛse”gyinabea ho sɛ wogyina Onyankopɔn “Ahengua no anim” wɔ Ɔsoro.
“Eyinom akyi no mihui…. na, hwɛ! Nnipakuw kɛse, a onipa biara antumi ankan wɔn a wofi amanaman ne mmusuakuw ne nkurɔfokuw ne kasa horow mu gyinagyina Ahengua no anim ne Oguanmmaa no anim, na wɔhyehyɛ ntade fitaa na wokurakura berɛw”-Adiyisɛm 7:9.
Nkyekyem 11 a ɛyɛ Adiyisɛm Ti 7 kyerɛ beae a “nnipakuw kɛse” yi wɔ bere a ɔkasae faa “abɔfo no nyinaa” ho te sɛ “nnipakuw kɛse no” a wɔresom wɔ “ahengua no anim”. Bio nso, wɔada “nnipakuw kɛse”no adi wɔ nkyekyem 14 sɛ “wɔn a wofii ahohiahia kɛse no mu”eyinom nyinaa sii ANSA Harmagedon sɛe wɔ Adiyisɛm 16. Saa ara na Adiyisɛm 7:15 paemu ka denneennen sɛ:
“Eyi nti na wogyinagyina Onyankopɔn ahengua no anim na wɔresom no anɔpa ne anadwo wɔ N’asɔrefie hɔ na afei Nea Ɔte ahengua no so no bɛtrɛw ne ntamadan mu wɔ wɔn so”.
Nokwasɛm sɛ “Asɔrefie” yi wɔ Ɔsoro sɛnea Adiyisɛm 11:19 kyerɛkyerɛmu sɛ :
“Na Onyankopɔn asɔrefie (Kronkronbea) ɛwɔ Ɔsoro no wobuee na wohuu N’apam adaka no wɔ N’asɔrefie (Kronkronbea) hɔ. Na anyinam ne nne ne aprannaa ne asasewosow ne amparuwbo kɛse bi bae’.
Ne saa nti, nnipakuw kɛse mufo a ɛwɔ Adiyisɛm 19:1 no wɔ nea nti a wɔwɔ anigyem wɔ Ɔsoro.
“Eyinom akyi no metee nea ɛte sɛ nne denneennen a ɛyɛ nnipakuw kɛse wɔ ɔsoro. Wɔkae sɛ: Mokamfo Yah, MO Nkurɔfo! Nkwagye no ne anuonyam ne tumi yɛ yɛn Nyankopɔn dea”.
Ama wɔatwe adwene afi “nnipakuw kɛse a wɔwɔ Ɔsoro no so sɛnea Adiyisɛm 19:1 bɔ amanneɛ no, Yehowa Adansefo no binom gye akyinnye sɛ “nnipakuw kɛse” no bɛyɛ “abɔfokuw” na ɛnyɛ nnipakuw. Nanso, ɛfata sɛ “kuw kɛse” yi a ɛwɔ Ɔsoro no reto yɛn Nyankopɔn “Nkwagye dwom”. Yebisa sɛ ɛbɛyɛ dɛn na abɔfo eyinom atumi ato wɔn “nkwagye dwom wɔ bere a adesamma ne abɔde nkutoo a Onyankopɔn gye wɔn nkwa? Esiane sɛ abɔfo a wɔwɔ Ɔsoro no nhia Ɔgye anaa nkwagye na ama wɔato saa dwom no efisɛ wɔnnyɛ bɔne da. Abɔfo a woahwe ase wɔ bɔne mu nso nni ɔgye hokwan biara, nti Yehowa Adansefo Akyinnye ne Kyerɛwnsɛm no bɔ abira. Bere a “nnipakuw kɛse” no “wɔ Ɔsoro”resom anɔpa ne anadwo wɔ Onyankopɔn asɔrefie hɔ reto yɛn Nyankopɔn “Nkwagye dwom no, yehu sɛ Ɔwɛn Aban Harmagedon ho suro no nni nnyinaso.
ƆWԐN ABAN ADWENE ԐKOTIA ADIYISԐM 7:15 HO ADA HƆ:
Ɔwɛn Aban no de adwene ahorow a ɛkotia Adiyisɛm 7:15 ama sɛnea wɔn gyidi a edi afra no anya nnyinaso wɔ Adiyisɛm 7:15. May 1, 2002, Ɔwɛn Aban Nsɛmma nhoma gyee toom sɛ Asafo no adwene biako a okura mu wɔ mfe bi a atwam yɛ adwene a ɛne sɛ “nnipakuw kɛse no Som Yehowa wɔ honhom fam asɔrefie ntrɛmu ɛwɔ asase so nea ɛte sɛ Salomo Asɔredan ntrɛmu no ara”. Nsɛmma nhoma yi toa so de adwene foforo a ɛyɛ hann foforo de bɔɔ wɔn kan adwene a wokura fa asɔrefie no ho sɛ ɔkwan bi so no ɛyɛ “asase so ntrɛmu anaa Ananafo Nhyiambea gui’. Wɔkae sɛ:
“… Hela asɛmfua (hi-e-ron) woakyerɛ ase “asɔrefie” yɛ nea wɔde dii dwuma maa “ananafo nhyiambea ma ɛdan mu no nyinaa a ɛnyɛ asɔrefie ɛdan no nko…Ne nyinaa mu no, Hela asɛmfua (na-os) woakyerɛ ase “asɔrefie” wɔ Yohane Anisoadehu a ɛfa nnipakuw kɛse no ho yɛ biribi pɔtee. Wɔ Yerusalem asɔrefie tebea mu no, mpɛn pii no ɛfa kronkron mu kronkronbea ho, asɔrefie ɛdan no anaasɛ asɔrefie ɛdan ho hyia nyinaa. Ԑtɔ mmmere bi a wɔkyerɛ ase “Kronkronbea”-Mateo 27:5, 51, Luka 1:9, 21 Yohane 2:20… Nanso Ɔsoro mpanyimfo biako see Yohane sɛ, nnipakuw kɛse wɔ asɔrefie mu hɔ ankasa a ɛnyɛ asɔrefie no mfikyiri te sɛ ananafo honhom fam nhyiambea’–Ɔwɛn Aban May 1, 2002, kratafa 31.
Woanhwɛ yiye a, ɛbɛyɛ sɛ Ɔwɛn Aban Asafo agye atom koraa sɛ mfomso wɔ n’adwene a okura wɔ “nnipakuw kɛse”no a wɔresom wɔ Ɔsoro asɔrefie ntrɛmu mfinimfini hɔ no, na mpo woagye atom sɛ wɔn nsusuwii ne Bible adwene ɛwɔ Adiyisɛm 7:15 no nhyia. Nanso, ɛmfaho adanse a wɔde ama fa Hela asɛmfua (na-os) no a woakyerɛ ase “asɔrefie wɔ Adiyisɛm 7:15 sɛ ɛkyerɛ Kronkronbea anaasɛ Kronkron mu Kronkronbea (ɛno nkutoo na ɛkyerɛ Asɔrefie mfinimfini a ɛwɔ Ɔsoro ho), nanso, wɔmpene sɛ wɔbɛgye adanse yi atom na wɔkɔ so asoɔden mu kura wɔn adwene a ɛmfata no ka sɛ:
“… nnipakuw kɛse mufo nni ntrɛmu no mfinimfini a ɛyɛ Yehowa honhom fam asɔrefie kɛse no mu…”-Ɔwɛn Aban May 1, 2002, kr. 31
Nanso, ɛnyɛ Adiyisɛm 7:15 nkutoo na yehu sɛ “nnipakuw kɛse” no resom Yehowa anɔpa ne anadwo wɔ Kronkron mu Kronkronbea hɔ wɔ Onyankopɔn asɔrefie a ɛwɔ Ɔsoro no, na mmom yɛkenkan sɛ wogyinagyina Ahengua no anim ne Oguanmmaa no anim” (Adiyisɛm 7:9) ne abɔfo a wɔresom wɔ Ahengua no anim no yɛ ade koro (Adiyisɛm 7:11). Enti, yetumi si no pi sɛ “nnipakuw kɛse” no “wɔ Ɔsoro”saa yɛkenkan hu nneɛma bɔne a ɛbɛba wɔn a wɔpo Onyankopɔn nkwagye nhyehyɛe a ɛwɔ Yesu Kristo mu. Nokwarem no, eyi ne nea Adiyisɛm 7:15-17 ka fa ahosan a “nnipakuw kɛse no benya wɔ Ɔsoro bere a Harmagedon sɛe no bɛpae agu asase so.
“ Ԑno nti na wɔwɔ Onyankopɔn ahengua no anim, na wɔresom no anɔpa ne anadwo wɔ N’asɔrefie, na Nea Ɔte Ahengua no so no bɛtrɛw ne ntamadan mu wɔ wɔn so. Ɔkɔm ne sukɔm renne wɔn bio, na owia renhye wɔn bio na mpo ɔhyew biara rennka wɔn efisɛ Oguammaa a ɔwɔ ahengua no mfinimfini no bɛhwɛ wɔn na ɔbɛkyerɛ wɔn kwan akɔ nkwa nsuti ho. Na Onyankopɔn bɛpopa wɔn aniwam nusu biara “-Adiyisɛm 7:15-17.
SAA YԐN NYINAA WƆ ƆSORO A HENA NA ƆBԐTRA ASASE SO?
Wɔ Kristo mfirihyia apem nniso no, wɔn a wɔnnye nni a wobenya woti adidi mu wɔ ahohiahia kɛse no ne Harmagedon kō no bɛtra asase so wɔ wɔn owu nipaduam na wɔawo mma a wobenya hokwan aka asɛmpa no a ɛfa Yesu agyede afɔrebɔ ne daa nkwa akyɛde no. Wɔn a wobenya akyɛde yi denam Yesu a wɔde no bɛyɛ wɔn Awurade ne Agyenkwa bɛsɔre akɔ Ɔsoro asetram wɔ wɔn owuo akyi. Enti, Kristofo Agyidifo a wɔwɔ Ɔsoro bedi wɔn a wɔnnyɛ Kristofo so wɔ asase so wɔ Kristo mfirihyia apem nniso ase.
Kristo mfirihyia apem nniso akyi no, Onyankopɔn bɛbɔ Ɔsoro foforo ne Asase foforo na ɛno mu na Yerusalem foforo bɛkyɛn Ɔsoro ne Asase no (2 Petro 3:7, 10-13 Adiyisɛm 21) Esiane sɛ Yesu dii Ɔsoro ne asase so aforosian (Asomafo Nnwuma 1:11) bio nso esiane sɛ owusɔre nipadua a Kristofo no benya no te sɛ Kristo Nipadua de no nti (Filipo 3:20-21) ntease wom sɛ Yebetumi asi no pi sɛ Kristofo agyidifo nyinaa betumi adi Asase foforo ne Ɔsoro foforo aforosian anya anigye wɔ beae abien no nyinaa.
SԐ WOPԐ NSԐM PII A HWԐ:
WHAT IF JEHOVAH’S WITNESSES ARE RIGHT ABOUT ARMAGEDDON?
===========
1. Hyɛ no nsow: Dan ne Afraim abusuakuw no nnka kyerɛwtohɔ no ho efisɛ Dan de neho hyɛɛ abosonsom mu wɔ Letitikus 24:11, Atemmufo 18:1, 30 ne 1 Ahene 12:28-30 bio nso Afraim de neho hyɛɛ abosonsom mu wɔ Hosea 4:17 ne Atemmufo 17. Enti, Yosef ne Manase abusuakuw no bɛsii abusuakuw abien no ananmu wɔ Adiyisɛm 7:5-8.
2. Kyerɛwnsɛm nyinaa yɛafa emu nsɛm aka no fii Yehowa Adansefo Bible, Wiase Foforo Nkyerɛase mu.
This post is also available in: Spanish Portuguese Czech Borɔfo


c: text/html

text:
Nnwom 62Nkwa Asem (NA-TWI)
Gyidi a ɛwɔ Onyankopɔn banbɔ mu
62 Metwɛn boasetɔ mu sɛ Onyankopɔn nnye me nkwa. Mede me ho to ɔno nko ara so. 2 Ɔno nko ara na ɔbɔ me ho ban gye me nkwa; ɔyɛ me gyefo enti obiara renni me so nkonim. 3 Mobɛkɔ so akɔ onipa a n’ahoɔden nnu ɔfasuw a abu agu yi so akosi da bɛn? 4 Pɛ ara na mopɛ sɛ motwe no fi n’anuonyam mu ba fam; mo ani gye atoro ho. Moka nhyira nsɛm mo ano a, mo koma mu de, modome no. 5 Onyankopɔn nko ara na mede me ho to ne so. M’anidaso wɔ ne mu. 6 Ɔno nko na ɔbɔ me ho ban gye me nkwa; ɔyɛ me gyefo na obiara rentumi nni me so nkonim.
7 Me nkwagye ne m’anuonyam gyina Onyankopɔn so; ɔyɛ me gyefo; ɔyɛ me guankɔbea. 8 Me nkurɔfo, daa momfa mo ho nto Onyankopɔn so. Ka wo haw nyinaa kyerɛ no efisɛ, ɔyɛ yɛn guankɔbea. 9 Nnipa nyinaa te sɛ home mu tutuw; akɛse ne nkumaa nyinaa nka hwee. Fa wɔn gu nsania so, na wɔnkari hwee. Wɔn mu yɛ hare te sɛ ɔhome mu mframa.
10 Mfa wo ho nto basabasayɛ so; nnya anidaso sɛ korɔn bɛma woanya biribi. Na sɛ w’ahonya dɔɔso mpo a, mfa wo ho nto so. 11 Mate mpɛn pii sɛ Onyankopɔn ka se, tumi yɛ ne de 12 enti ne dɔ so ntew. W’ankasa, O Awurade, tua obiara ka sɛnea ne nneyɛe te pɛpɛɛpɛ.
Nkwa Asem (NA-TWI)
Akuapem Twi, dialect of Akan,
Nkwa Asɛm Apam Foforo Ne Nnwom
(Akuapem Twi New Testament and Psalms)
Copyright © 2000 by Biblica, Inc.®
Used by permission. All rights reserved worldwide.

robotstxt: allowed

filter: keep


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Mmebusɛm 20:1-30
20 Nsã yɛ ɔfɛwdifo,+ mmosã yɛ otutupɛfo;+ obiara a ɛde no yɛ akoa no nnim nyansa.+2 Ɔhene ho hu te sɛ gyata a ɔbobom.+ Obiara a ɔhyɛ no abufuw no yɛ ne kra+ bɔne.3 Ɛyɛ anuonyam sɛ onipa bɛtwe ne ho afi akasakasa ho,+ na ɔkwasea de, ɔde ne ti wura mu.+4 Awɔw nti ɔkwadwofo nnɔw;+ ɔbɛsrɛsrɛ ade otwabere, nanso ɔrennya hwee.+5 Onipa komam nsusuwii te sɛ nsu a emu dɔ,+ na nhumufo na ɔbɛsaw.+6 Nnipa pii de wɔn ano bɔ adɔe ho dawuru,+ nanso ɔnokwafo de, ne ho yɛ nã sɛ!+7 Ɔtreneeni nam ne mũdi* mu.+ Anigye ne ne mma a wɔbɛba wɔ n’akyi.+8 Ɔhene te atemmu agua so,+ na ɔde n’aniwa huw bɔne gu.+9 Hena na obetumi aka sɛ: “Matew me komam;+ mahohoro me bɔne”?+10 Nkaribo ahorow abien ne efa susude ahorow abien+—ne nyinaa yɛ Yehowa akyide.+11 Abofra mpo, wɔde ne nneyɛe na ehu sɛ ne nnwuma ho tew na ɛteɛ.+12 Asõ a ɛte asɛm ne aniwa a ehu ade—Yehowa na ɔyɛɛ n’abien nyinaa.+13 Mma nna nnyɛ wo dɛ, na anhia wo.+ Bue w’aniwa; ma aduan mmee wo.+14 Ɔdetɔfo ka sɛ, “enye, enye!” na ɔdan ne ho kɔ,+ afei ɔhoahoa ne ho.+15 Sika wɔ hɔ, na mmota pii nso wɔ hɔ; nanso nimdeɛ ano yɛ anwenne a ne bo yɛ den.+16 Nea odi ɔhɔho agyinam no, gye ne ntama;+ ɔbarima a okodi ɔbea huhuni akyi no, gye no awowade.+17 Aduan a wɔnam nkontompo so nya no yɛ onipa dɛ,+ nanso akyiri yi, mmosea yɛ n’anom mã.+18 Agyinatu na ɛma tirimbɔ gyina;+ fa akwankyerɛ pa kɔ wo sa.+19 Nea ɔnenam sɛe nkurɔfo din no yi atirimsɛm adi;+ na wo ne nea n’ano nna nnnya twaka biara.+20 Obiara a ɔdome ne papa ne ne maame+ no, ne kanea bedum esum mu.+21 Agyapade a wɔde anibere nya+ no, n’awiei renyɛ nhyira.+22 Nka sɛ: “Metua bɔne so ka!”+ Fa w’ani to Yehowa so,+ na obegye wo.+23 Nkaribo ahorow abien yɛ Yehowa akyide,+ na nsisi nsenia nso, enye.+24 Ɔbarima anammɔntutu fi Yehowa.+ Ɔdesani de, ɔbɛyɛ dɛn ahu ne kwan mu?+25 Ɛyɛ afiri ma ɔdesani sɛ ɔde ahopere bɛka sɛ, “Ɛyɛ ade kronkron!”+ na ɔbɛhyɛ bɔ+ ansa na wahwehwɛ mu.+26 Ɔhene nyansafo huw abɔnefo gu,+ na ɔde ntwahonan fa wɔn so.+27 Ɔdesani home+ ne Yehowa kanea, ɛhwehwɛ nea ɛwɔ onipa mu+ nyinaa.28 Adɔe ne nokware—ɛbɔ ɔhene ho ban;+ na adɔe so na n’ahengua tim.+29 Mmerante ahoɔfɛ ne wɔn ahoɔden,+ na nkwakoraa anuonyam ne wɔn atifi dwen.+30 Mmaa a epira pam bɔne;+ na ɔhwe du koma ho tɔnn.+


text:
SUASUA WƆN GYIDI | YOSEF
“Mɛtumi Agyina Onyankopɔn Ananmu Anaa?”
NÁ Yosef gyina ne turo mu anwummere bi a anim rebiribiri. Ɛbɛyɛ sɛ na nnua ne nhwiren fɛfɛɛfɛ ne nnuaba a atwa hɔ ahyia ne nsuo a ɛda turo no mu no na na wagyene n’ani rehwɛ. Afei, sɛ ɔto n’ani a na ɔtumi hu Farao ahemfie no. Wo deɛ hwɛ sɛ Yosef gyina hɔ, na ɔte nea ɛrekɔ so wɔ ne fie nyinaa, te sɛ ne ba Manase a ɔregye ne nua ketewa Efraim agorɔ ma Efraim resereserew no. Ná Yosef bɛtumi de n’adwene abu sɛnea agorɔ a ne mma no redi no ama ne yere ani agye na ɔresereserew no. Ɔdwendwene weinom nyinaa ho a na n’ani agye ne tirim. Ná ɔtumi hu sɛ Onyankopɔn ahyira no!
Yosef too ne ba panin no din Manase, efisɛ edin no ase kyerɛ awerɛfi. (Genesis 41:51) Ɛda adi sɛ, sɛnea na Onyankopɔn ahyira Yosef saa bere no nti, na ne werɛ afi ɛyaw a ɔdii bere a ɔfirii fie na ɔne ne nuanom ne ne papa ntam tetee no. Ɔtan a na ne nuanom mpanimfoɔ no tan no no maa n’asetena sesaa koraa. Wɔyɛɛ no ayayade, na na wɔpɛ sɛ wɔkum no mpo, afei wɔtɔn no sɛ akoa maa aguadifo akwantufo bi. Efi saa bere no, ɔfaa ɔhaw bebree mu. Ɔyɛɛ akoa mfe pii, na afei ɔkɔwiee afiase; bere bi mpo deɛ wɔde nkɔnsɔnkɔnsɔn guu no. Nanso, seesei deɛ Yosef na oni oo; wabɛyɛ Farao a na ɔdi Egypt man a ɛwɔ tumi paa no so abadiakyiri! *
Afei deɛ, na Yosef abɛhu sɛ nea Yehowa aka no nyinaa reba mu. Mfe nson a wɔhyɛɛ ho nkɔm sɛ aduane bɛba Egypt no baa mu, na na Yosef na wɔde ahyɛ ne nsa sɛ ɔnhwɛ mma wɔmmoaboa aduane a abu so wɔ ɔman no mu no ano na wɔnkora so. Saa bere no, na ɔne ne yere Asenat awo mmarimaa mmienu. Nanso, na n’adwene taa kɔsi n’abusuafo a wɔwɔ akyirikyiri no so, ɛnkanka ne nua ketewa Benyamin a ɔdɔ no no, ne ne papa Yakob a ɔda ne koma so no. Ɛbɛyɛ sɛ na Yosef dwen wɔn ho sɛ biribiara rekɔ yie ma wɔn anaa. Ebia na ɔsan dwen ne nuanom mpanimfoɔ no ho sɛ wɔda so ara kura wɔn subammɔne no anaasɛ wɔasesa. Ɛbɛtumi aba nso sɛ, na ɔdwene nea ɔbɛtumi ayɛ de asiesie wɔn ntam na ama wɔatena ase asomdwoe mu ho.
Sɛ nitan, anibere, anaa ahoɔyaw ama asomdwoe atu ayera wɔ w’abusua mu a, ɛnde na w’asɛm reyɛ ayɛ sɛ Yosef deɛ no. Dɛn na yɛbɛtumi asua afi Yosef gyidi mu wɔ sɛnea ɔne n’abusuafo dii no mu?
“MONKƆ YOSEF NKYƐN”
Ná Yosef nni ne ho adagyew koraa, enti mfe pii twaa mu a wanhu. Sɛnea Yehowa nam dae so ka kyerɛɛ Farao sɛ aduane bɛba mfe nson na ɛno akyi ɔkɔm kɛse bɛba no, saa pɛpɛɛpɛ na ɛbae. Nnɔbae a wɔduae nyinaa sɛee! Ankyɛ na ɔkɔm te sii nsase a ɛbemmɛn Egypt no nyinaa so. Nanso sɛnea Bible ma yɛhu no, “na aduane wɔ Egypt asase so baabiara.” (Genesis 41:54) Ɛda adi sɛ, nsɛm a Onyankopɔn nam Yosef so kae ne ntotoe pa a Yosef yɛe no maa Egyptfo no ho tɔɔ wɔn.
Ɛbɛyɛ sɛ Egyptfo no ani sɔɔ nea Yosef yɛe no paa, na wɔkamfoo no wɔ ntotoe pa a ɔyɛe no ho. Sɛ wɔyɛɛ saa mpo a, anka Yosef rennye anuonyam no mma ne ho anaa obi foforo biara, na mmom ɔde bɛma Yehowa, ne Nyankopɔn no. Sɛ yɛwɔ ɔdom akyɛde bi na yɛbrɛ yɛn ho ase de saa akyɛde no yɛ adwuma wɔ Onyankopɔn som mu a, ɔno nso de yɛn bɛdi dwuma ama aboro yɛn ntease so.
Nanso ankyɛ, ɔkɔm no te sii Egyptfo no so. Enti nkurɔfo no su guu Farao so sɛ ɔmmoa wɔn, na ɔka kyerɛɛ wɔn sɛ: “Monkɔ Yosef nkyɛn. Deɛ ɔbɛka akyerɛ mo biara, monyɛ.” Enti Yosef buebuee adan a wɔakora aduane wom no, sɛnea ɛbɛyɛ a nkurɔfo bɛtumi atɔ dodow a wɔhia.—Genesis 41:55, 56.
Nanso nsase a ɛbemmɛn Egypt no deɛ, na ɔkɔm redosa wɔn. Yosef abusuafo a na wɔwɔ akyirikyiri wɔ Kanaan asase so no nso, na ɔkɔm rekum wɔn. Akwakoraa Yakob tee sɛ aduane wɔ Egypt, enti ɔsomaa ne mma mmarima no sɛ wɔnkɔ hɔ nkɔpɛ aduane mmra.—Genesis 42:1, 2.
Yakob somaa ne mma mmarima du nanso ne ba kumaa Benyamin deɛ wamma no ankɔ bi. Ná Yakob werɛ mfirii nea ɛsii bere a ɔsomaa ne ba Yosef a ɔdɔ no no nko ara sɛ ɔnkɔhwɛ ne nuanom mpanimfoɔ no. Ɛfiri saa bere no, Yakob anhu ne ba no bio. Ná Yakob dɔ ne ba Yosef paa ma enti ɔmaa no atade fɛfɛ bi. Bere a ne mma mpanimfoɔ no baa fie no, wɔde saa atade no brɛɛ wɔn papa; ná atete pasaa, na na mogya ayɛ mu nyinaa. Wɔmaa wɔn papa akwakoraa no gye dii sɛ aboa bi akyere Yosef awe, enti awerɛhow hyɛɛ no mã.—Genesis 37:31-35.
‘YOSEF KAEE DAEƐ A ƆSOEƐ NO’
Yakob mma no twaa kwantenten, na awiei koraa no wɔkɔduu Egypt. Bere a wɔbisaa baabi a wɔtɔn aduane no, wɔkyerɛɛ wɔn sɛ wɔnkɔhu ahemfie panin bi a ne din de Safenat-Panea. (Genesis 41:45) Wɔhuu no no, wɔhuu sɛ ɛyɛ Yosef anaa? Dabi. Wɔn deɛ, wɔfaa no sɛ Egypt tumfoɔ bi a wɔrekɔhwehwɛ ne hɔ mmoa. Enti bere a wɔn ani bɔɔ no so ara pɛ na ‘wɔkotoo no de wɔn anim butubutuu fam’ de kyerɛɛ sɛ wɔbu no paa.—Genesis 42:5, 6.
Na Yosef nso ɛ? Ɔno deɛ n’ani bɔɔ wɔn so ara pɛ na ɔhuu wɔn! Bio nso, bere a ɔhuu sɛ wɔrekoto no no, ɔkaee nea ɛsii bere a na ɔyɛ abarimaa no. Bible ka sɛ ‘afei Yosef kaee daeɛ a Yehowa ma ɔsoeɛ’ bere a na ɔyɛ abarimaa no. Ná daeɛ no kyerɛ sɛ, daakye ne nuanom bɛkoto no de wɔn anim abutubutu fam; ɛno ara na na anya ne mmamu no! (Genesis 37:2, 5-9; 42:7, 9) Dɛn na na Yosef bɛyɛ? Ɔbɛtew n’anim ama wɔn, na wayɛ wɔn atuu? Anaasɛ ɔbɛtua wɔn bɔne no so ka?
Yosef bɛhuu sɛ ɛmfa ho sɛnea ɔte nka biara no, ɛsɛ sɛ ɔhyɛ no ho so. Efisɛ nsɛm a na ɛresisi no nyinaa, na Yehowa nsa wom; ná ɛfa nea Yehowa bɛyɛ daakye ho. Ɔhyɛɛ bɔ sɛ ɔbɛma Yakob asefo ayɛ ɔman kɛse. (Genesis 35:11, 12) Nanso, sɛ na Yosef nuanom no da so kura wɔn atirimmuɔdensɛm, pɛsɛmenkominya ne atorodi no mu a, anka ɛbɛyɛ den sɛ Onyankopɔn atirimpɔw a ɛne sɛ ɔbɛma Yakob asefo ayɛ ɔman kɛse no bɛbam. Afei sɛ Yosef anni ne ho so a, ebia anka ɔbɛsɛe asomdwoe kakra a ɛwɔ fie no na akɔfa asɛm abrɛ ne papa ne ne nua Benyamin. Sɛ wɔte ase mpo a na ɔnnim. Yosef anyi ne ho adi ankyerɛ ne nuanom no sɛnea ɛbɛyɛ a ɔbɛhu sɛ wɔasakra anaa wɔnsakrae. Ná ɛno bɛma wahu sɛnea Yehowa pɛ sɛ ɔne wɔn di.
Ebia worenhyia nea ɛtoo Yosef no bi da wɔ w’asetena mu, nanso ɛnnɛ nitan ne mpaepaemu ahyɛ mmusua mu mã. Sɛ yɛhyia biribi a ɛte saa a, yɛbɛdi yɛn koma akyi na yɛayɛ nea yɛpɛ? Ɛyɛ papa sɛ yɛsuasua Yosef na yɛhu sɛnea Onyankopɔn pɛ sɛ yɛyɛ yɛn ade. (Mmebusɛm 14:12) Kae sɛ, ɛwom sɛ ɛho hia sɛ yɛma asomdwoe tena yɛne yɛn abusuafo ntam deɛ, nanso nea ɛhia kɛse paa ne sɛ yɛbɛma asomdwoe atena yɛne Yehowa ne ne Ba no ntam.—Mateo 10:37.
‘MƐSƆ MO AHWƐ’
Yosef yɛɛ nneɛma pii de sɔɔ ne nuanom hwɛe sɛnea ɛbɛyɛ a ɔbɛhu nea ɛwɔ wɔn komam ankasa. Yosef teateaa wɔn na ɔbɔɔ wɔn sobo sɛ wɔyɛ akwansrafo; ɔrekasa no nyinaa na obi rekyerɛ ase. Ne nuanom no nso yii wɔn ho ano, na wɔkaa wɔn abusua no ho asɛm nyinaa kyerɛɛ no, na mpo wɔkaa sɛ wɔn nua kumaa baako da so ara wɔ wɔn kurom. Yosef tee saa no n’ani gyei, nanso wamma ne nuanom no anhu. Ebia ɔbisaa ne ho sɛ, ‘Enti me nua kumaa no da so te ase?’ Afei deɛ na Yosef ahu nea ɔbɛyɛ. Ɔkaa sɛ: “Deɛ mede bɛsɔ mo ahwɛ nie,” enti ɔka kyerɛɛ wɔn sɛ ɔpɛ sɛ ɔhu wɔn nua kumaa no. Akyiri yi, ɔmaa wɔn kwan sɛ wɔnsan nkɔ wɔn kurom nkɔfa wɔn nua kumaa no mmra nanso gye sɛ wɔagya wɔn mu baako wɔ afiase hɔ.—Genesis 42:9-20.
Afei ne nuanom no fii ase kasakasae na wɔbobɔɔ wɔn ho sobo wɔ adebɔne a wɔyɛe bɛyɛ 20 a atwam ni no ho, nanso na wɔnnim sɛ Yosef te wɔn kasa no. Wɔkaa sɛ: “Ampa ara, yɛn nua no ho asodie da yɛn so, ɛfiri sɛ yɛhunuu sɛ ne kra rebrɛ, nanso berɛ a ɔsrɛɛ sɛ yɛnhu no mmɔbɔ no yɛantie. Yei nyinaa nti na yɛrehunu amane yi.” Yosef tee nea na wɔreka no nyinaa, na ɔfirii wɔn nkyɛn kɔsuiɛ, na wamma wɔanhu. (Genesis 42:21-24) Nanso, na ɔnim sɛ sɛ wɔanu wɔn ho paa a, ɛnyɛ wɔn ano kɛkɛ na wɔde bɛka. Enti ɔsan yɛɛ biribi de sɔɔ wɔn hwɛe.
Ɔfaa Simon de no too afiase, na ɔgyaa nkae no kwan ma wɔkɔe. Ɔsan nso de obiara sika hyɛɛ ne kotoku mu. Yakob mma yi siim kɔduu fie, na akyiri yi wɔsrɛɛ Yakob sɛ ɔmma wɔmfa ne ba Benyamin a ɔdɔ no no nka wɔn ho nkɔ Egypt, nanso wɔka brɛe ansa na ɔrepene so. Bere a wɔduu Egypt no, wɔkaa sika a wɔhuu wɔ wɔn kotoku mu no ho asɛm kyerɛɛ Yosef akoa no, na wɔkaa sɛ, wɔde sika no nyinaa aba. Nea wɔyɛe no kaa Yosef koma, nanso na Yosef pɛ sɛ ɔhu wɔn suban ankasa. Ɔtoo pono maa wɔn, na wamma wɔanhu sɛ Benyamin a wahu no no ama n’ani agye. Afei, ɔsan hyehyɛɛ aduane wɔn nkotoku mama, na ɔgyaa wɔn kwan maa wɔkɔɔ wɔn kurom. Nanso saa bere yi deɛ ɔde dwetɛ kuruwa hyɛɛ Benyamin kotoku mu.—Genesis 42:26–44:2.
Afei deɛ na Yosef anya wɔn! Ɔmaa wɔtĩĩ ne nuanom no kɔkyeree wɔn, na wɔbɔɔ wɔn sobo sɛ wɔawia ne kuruwa. Wɔhwehwɛɛ wɔn nneɛma mu no, wɔhuu wɔ Benyamin kotoku mu, enti wɔsan de mmarima no nyinaa brɛɛ Yosef. Afei na Yosef anya nea ɔbɛgyina so de ahu ampa sɛ ne nuanom no asesa anaa. Yuda gyinaa ne nuanom ananmu kasae. Ɔsrɛɛ sɛ ɔnhu wɔn mmɔbɔ, na ɔkaa mpo sɛ nnipa 11 no nyinaa bɛyɛ nkoa wɔ Egypt. Nanso, Yosef kaa sɛ Benyamin nko ara na ɔbɛyɛ akoa wɔ Egypt, na wɔn a wɔaka no nsan nkɔ wɔn kurom.—Genesis 44:2-17.
Yuda kaa nsɛm a ɛka koma. Ɔkaa sɛ: “Ne nua a ɔne no firi maame baako no awu agya no, na ne papa dɔ no.” Ɛbɛyɛ sɛ saa nsɛm no pusuu Yosef paa. Ná Yosef yɛ Yakob yere Rahel a ɔdɔ no no abakan, na bere a ɔrewo Benyamin no na ɔwuiɛ. Ɛda adi sɛ sɛnea na Yakob ani gyina ne yere Rahel no, saa ara nso na na Yosef ani gyina ne maame. Esiane sɛ na wɔyɛ yafunu baako mma nti, na Benyamin da Yosef koma so paa.—Genesis 35:18-20; 44:20.
Yuda kɔɔ so srɛɛ Yosef sɛ mma ɔmmfa Benyamin nnyɛ akoa. Ɔkaa mpo sɛ, Benyamin bɛyɛ akoa deɛ, ɔno mmom bɛyɛ akoa. Enti ɔkaa saa awerɛhosɛm yi: “Sɛ abɔfra no nka me ho a, mɛyɛ dɛn akɔ me papa nkyɛn na mahwɛ me papa amanehunu?” (Genesis 44:18-34) Asɛm a Yuda kae no maa Yosef huu sɛ wasesa ampa. Yuda daa no adi sɛ wanu ne ho ankasa, na afei nso wanya tema ne mmɔborɔhunu, na ɔdwen afoforo ho.
Afei na Yosef ntumi nhyɛ ne ho so bio. Ná ɛsɛ sɛ ɔda ne ho adi. Enti ɔpamoo ne nkoa no nyinaa fii ne nkyɛn, na ɔmaa ne nne so suu denneennen maa wɔn a na wɔwɔ Farao ahemfie hɔ no mpo tee. Awiei koraa no ɔdaa ne ho adi, na ɔka kyerɛɛ wɔn sɛ: “Mene mo nua Yosef.” Asɛm no tɔɔ ne nuanom no so araa ma na wɔnhu nea wɔnka mpo. Afei Yosef yɛɛ wɔn atuu na ɔde wɔn bɔne nyinaa kyɛɛ wɔn. (Genesis 45:1-15) Ɔdaa Yehowa su bi adi, ɛne sɛ ɔyi ne yam de bɔne firi. (Dwom 86:5) Yɛn nso, yɛde bɔne firi anaa?
‘WOTE ASE’
Yosef fie hɔ yɛɛ gyegyeegye, na bere a Farao tee nea asi nyinaa no, ɔmaa Yosef kɔfaa ne papa akwakoraa no ne n’abusuafo nyinaa baa Egypt. Ankyɛ koraa, Yosef na afei wahyia ne papa a ɔdɔ no yi! Bere a Yakob huu ne ba no ɔsuiɛ, na ɔkaa sɛ: “Afei a mahunu w’anim sɛ wote aseɛ yi deɛ, mewu a mepɛ.”—Genesis 45:16-28; 46:29, 30.
Ɛno akyi no, Yakob tenaa Egypt mfe 17 ansa na ɔrewu. Ɔtenaa ase kyɛe kakra maa ɔtumi hyiraa ne mma mmarima 12 no. Ɔhyiraa Yosef a na ɔyɛ ne ba a ɔtɔ so 11 no mmɔho; abakan na na wɔtaa hyira wɔn saa. Israel mmusuakuw mmienu na na wɔbɛfiri ne mu aba. Na Yuda a ɔyɛ Yakob ba a ɔtɔ so nnan no nso ɛ? Ɔkyerɛɛ sɛ wanu ne ho paa, na ɛma ɔbɛdaa nsow wɔ ne nuanom mu. Ɛno nti, ɔnyaa nhyira kɛse: Ná Mesia a ɔbɛba no bɛfiri n’abusua mu!—Genesis ti 48 ne 49.
Yakob wui no, na wadi mfe 147. Bere a wɔn papa wui no, Yosef nuanom no bɔɔ hu sɛ anhwɛ a wɔn nua a wabɛyɛ nipa kɛse a ɔwɔ tumi no bɛtua wɔn bɔne no so ka. Nanso, Yosef kaa wɔn koma too wɔn yam. Bere nyinaa na asɛm a Yosef ka ne sɛ, Yehowa na wama abusua no nyinaa abɛpue Egypt, enti ɛnsɛ sɛ wɔma nea ɛsii no teetee wɔn. Afei ɔbisaa asɛm a ɛka koma yi: “Mɛtumi agyina Onyankopɔn ananmu anaa?” (Genesis 15:13; 45:7, 8; 50:15-21) Yosef huu sɛ Yehowa nko ara na ɔbu atɛntrenee. Na sɛ Yehowa de wɔn bɔne akyɛ wɔn a, ɔno Yosef ne hwan sɛ ɔbɛtwe wɔn aso?—Hebrifoɔ 10:30.
Ɛtɔ da a ɛyɛ den ma wo sɛ wode bɔne bɛkyɛ? Sɛ obi hyɛ da yɛ yɛn bɔne a, ɛtumi yɛ den paa sɛ yɛde bɛkyɛ no. Nanso sɛ yɛfi yɛn komam de obi a wanu ne ho paa bɔne kyɛ no a, yɛne nea wanu ne ho no nyinaa nya so mfaso. Yɛyɛ saa a, yɛbɛkyerɛ sɛ yɛresuasua Yosef ne n’Agya Yehowa a ɔde bɔne kyɛ no.
^ nky. 4 Hwɛ asɛm a wɔato din “Suasua Wɔn Gyidi” a ɛwɔ August 1, 2014; November 1, 2014; ne February 1, 2015, Ɔwɛn-Aban mu no.


text:
ASETENAM NSƐM
Me ne Anyansafo Anantew Ama Aboa Me
ANƆPA bi, na ewim ayɛ fɔmm wɔ Brookings, South Dakota, U.S.A., na na awɔw wom. Ɛma mihui sɛ ɛrenkyɛ na awɔw no mu ayɛ den wɔ mpɔtam hɔ. Ebia ɛbɛyɛ wo nwonwa sɛ wobɛte sɛ saa da no ara, na me ne nnipa kakraa bi wɔ adekoradan bi mu. Ná ogya a ɛma ɔdan mu yɛ hyew nni hɔ ma enti na yɛn ho repopo. Ná yegyinagyina adaka kɛse bi a wɔde kyɛnsee ayɛ a nsuonwini gu mu anim! Ma menka m’asetenam nsɛm kakra nkyerɛ wo na ama woate nea enti a na yegyina hɔ saa bere no ase.
SƐNEA NA YƐN ABUSUA ASETENA TE
Wɔwoo me March 7, 1936. M’awofo mma baanan no, me na na meyɛ kaakyire. Ná yɛte afuw ketewa bi mu wɔ South Dakota apuei fam. Ná yɛn abusua no ani kũ kuayɛ ho paa, nanso na ɛnyɛ ɛno ne ade a yɛn ani kũ ho titiriw wɔ yɛn asetenam. M’awofo bɔɔ asu bɛyɛɛ Yehowa Adansefo afe 1934. Esiane sɛ na wɔahyira wɔn ho so ama yɛn soro Agya Yehowa nti, na Onyankopɔn apɛde a wɔbɛyɛ no ne ade a ɛho hia wɔn paa wɔ wɔn asetena mu. Me papa Clarence bɛyɛɛ asafo somfo (nea seesei wɔfrɛ no mpanyimfo ntam nkitahodifo no) wɔ yɛn asafo ketewa a na ɛwɔ Conde, South Dakota no mu. Akyiri yi, me wɔfa Alfred nso bɛyɛɛ asafo somfo wɔ asafo koro no ara mu.
Ná yɛn abusua no kɔ Kristofo nhyiam daa. Afei, na yɛkɔ afie afie kɔka daakye ho anidaso a ɛka koma a ɛwɔ Bible mu no kyerɛ afoforo bere nyinaa. Nhwɛso pa a m’awofo yɛe ne ntetee a wɔde maa yɛn no boaa yɛn paa. Me nuabea Dorothy bɛyɛɛ Ahenni dawurubɔfo bere a na wadi mfe nsia. Saa ara na me nso midii mfe nsia na mebɛyɛɛ Ahenni dawurubɔfo. Afe 1943 na mede me ho hyɛɛ Teokrase Ɔsom Sukuu no mu. Saa bere no, ná wɔde Sukuu no bɛkaa yɛn asafo nhyiam ho nkyɛe koraa.
Ná yɛn abusua no ani gye amantam ne amansin nhyiam ho paa. Afe 1949 no, yɛyɛɛ nhyiam bi wɔ Sioux Falls, South Dakota, na Onua Grant Suiter na na ɔyɛ ɔkasafo a Betel apaw no wɔ nhyiam no ase. Meda so ara kae ne kasa a ɔmae no asɛmti. Asɛmti no ne, “Abɛn Sen Sɛnea Wususuw!” Ɔma yehui sɛ ehia sɛ Kristofo a wɔahyira wɔn ho so de wɔn bere nyinaa ka Onyankopɔn Ahenni a wɔde asi hɔ wɔ soro no ho asɛmpa kyerɛ afoforo. Ɔkasa no kanyan me ma mihyiraa me ho so maa Yehowa. Enti mebɔɔ asu wɔ ɔmansin nhyiam a edi hɔ a yɛyɛe wɔ Brookings no ase. Ɛno ho asɛm na mekae wɔ asɛm yi mfiase sɛ na migyina adekoradan a emu nwininwiniinwini no mu retwɛn ama wɔabɔ me asu no. Wɔbɔɔ me asu November 12, 1949. Adaka kɛse a wɔde kyɛnsee ayɛ no na na ɛyɛ “abura” a wɔbɔɔ yɛn a na yɛyɛ nnipa baanan no asu wom.
Efi saa bere no, mede sii m’ani so sɛ mɛyɛ akwampae adwuma. Mifii akwampae adwuma ase January 1, 1952, bere a na madi mfe 15. Bible ka sɛ: “Nea ɔne anyansafo nantew no bɛyɛ onyansafo.” Ná anyansafo bebree wɔ m’abusua mu a wɔboaa me wɔ gyinae a misii sɛ mɛyɛ ɔkwampaefo no mu. (Mmeb. 13:20) Me wɔfa Julius a na wadi mfe 60 no na me ne no bɔɔ mu yɛɛ akwampae adwuma no. Ɛwom sɛ na wanyin sen me paa de, nanso yɛn ani gyei wɔ asɛnka adwuma no mu ankasa. Misuaa nneɛma pa pii fii osuahu a na wanya wɔ asetenam no mu ma ɛboaa me paa. Ankyɛ na Dorothy nso bɛyɛɛ ɔkwampaefo.
AMANSIN SO AHWƐFO MAA WƆN ANI KŨŨ ME HO
Me mmofraberem nyinaa, na m’awofo to nsa frɛ amansin so ahwɛfo ne wɔn yerenom ma wɔbɛtena yɛn fie. Ɔmansin sohwɛfo baako ne ne yere boaa me paa. Ná wɔfrɛ wɔn Jesse ne Lynn Cantwell. Wɔn nkuranhyɛ ka ho bi na misii gyinae sɛ mɛyɛ ɔkwampaefo. Sɛnea wɔmaa wɔn ani kũũ me ho no, ɛno na ɛkanyan me ma minyaa ɔpɛ paa sɛ mede botae besisi m’ani so wɔ Onyankopɔn som mu. Sɛ wɔresom asafo ahorow a ɛbɛn yɛn no a, ɛtɔ mmere bi a na wɔto nsa frɛ me ma me ne wɔn kɔyɛ asɛnka adwuma no. Ɛmaa m’ani gyei paa, na ɛhyɛɛ me den nso!
Ɔmansin sohwɛfo a odi hɔ a ɔbɛsom yɛn ne Bud Miller ne ne yere Joan. Saa bere no, na madi mfe 18, na na bere adu sɛ wɔma mekɔ sraadi. Mfiase no, abaguafo a wɔwɔ yɛn mpɔtam hɔ a na wɔma obi kɔ sraadi no maa me adwuma bi. Nanso, mihui sɛ adwuma a wɔde ama me no ne akwankyerɛ a Yesu de maa n’asuafo sɛ ɛnsɛ sɛ wɔde wɔn ho hyehyɛ amanyɔsɛm mu no nhyia. Adwuma a na mepɛ sɛ meyɛ paa ne sɛ mɛka Ahenni ho asɛmpa no. (Yoh. 15:19) Ɛno nti, mede too abaguafo no anim sɛ wonnye me ntom wɔ mmara mu sɛ obi a ɔka Onyankopɔn asɛm.
Bere a merekohyia abaguafo no aka m’asɛm akyerɛ wɔn no, Onua Miller kae sɛ ɔne me bɛkɔ, na m’ani gyei paa. Ná ɔyɛ obi a ɔpɛ nnipa paa, na na ɔwɔ akokoduru ankasa nso. Bere a mihui sɛ obi a ɔyɛ den wɔ Onyankopɔn som mu ka me ho no, ɛhyɛɛ me den paa! M’asɛm a mede kɔtoo abaguafo no anim nti, afe 1954 ahohuru bere awiei no, abaguafo no gye toom sɛ meyɛ obi a ɔka Onyankopɔn asɛm ampa. Wei ma minyaa hokwan duu botae foforo bi a mede sii m’ani so wɔ Onyankopɔn som mu ho.
Saa bere no araa na wɔtoo nsa frɛɛ me sɛ memmɛsom wɔ Betel, baabi a na wɔfrɛ hɔ Watchtower Farm, wɔ Staten Island, New York. Minyaa hokwan somee wɔ hɔ bɛyɛ mfe mmiɛnsa. Wei ma minyaa osuahu a ɛka koma bebree, efisɛ me ne anyansafo pii yɛɛ adwuma wɔ hɔ.
BETEL SOM ADWUMA
Ná WBBR radio adwumayɛbea no wɔ afuw a na ɛwɔ Staten Island no mu. Yehowa Adansefo de saa radio adwumayɛbea no yɛɛ adwuma fii afe 1924 kosii afe 1957. Betel abusua no mufo bɛyɛ 15 kosi 20 pɛ na wɔma wɔkɔyɛɛ adwuma wɔ afuw no mu. Ná yɛn mu dodow no ara yɛ mmabun, na na yenni osuahu pii. Nanso, na Eldon Woodworth a wɔasra no a na ne mfe akɔ anim no ka yɛn ho. Ɔdaa ne ho adi sɛ ɔyɛ onyansafo ankasa. Sɛnea na n’ani kũ yɛn ho te sɛ agya bi ne ne mma no boaa yɛn ma yɛn ase timii wɔ Onyankopɔn som mu. Ɛwom ara a, nnipa sintɔ nti na yehyia nsɛnnennen. Ɛba saa a, na Onua Woodworth ka sɛ: “Wohwɛ nea Awurade atumi de nnipa a wɔtɔ sin ayɛ no a, ɛyɛ nwonwa paa.”
Ná Onua Frederick W. Franz nso ka yɛn ho, na na ɛyɛ hokwan kɛse paa. Ne nyansa ne Kyerɛwnsɛm no mu nimdeɛ pii a na ɔwɔ no boaa yɛn nyinaa ma yenyaa nkɔso. Saa ara nso na na n’ani kũ yɛn mu biara ho. Ná onua a ɔnoa yɛn aduan no abusua din ankasa ne Papargyropoulos. Nanso, esiane sɛ na saa din no bɔ yɛ yɛn den nti, na yɛtaa frɛ no Harry Peterson. Ɔno nso, na ɔka wɔn a wɔasra wɔn no ho, na na ɔde nsi ne ahokeka ankasa na ɛyɛ asɛnka adwuma no. Adwuma a na Onua Peterson yɛ wɔ Betel no, na ɔyɛ no yiye paa, nanso wammu n’ani angu asɛnka adwuma no so da. Bosome biara, na ɔde yɛn nsɛmma nhoma no ɔhaha pii ma nkurɔfo. Afei nso, na ɔwɔ Kyerɛwnsɛm mu nimdeɛ a emu dɔ, na na oyi yɛn nsɛmmisa pii ano.
MISUAA NNEƐMA PII FII ANUANOM MMEA A WONIM NYANSA HƆ
Ná yɛkora afuw no mu nnɔbae so wɔ nkyɛnsee anaa ntoa mu wɔ afuw mu hɔ. Afe biara, na yɛde nnuaba ne atosode bɛyɛ susukora 45,000 (lita 42,600) na egu nkyɛnsee anaa ntoa mu kora so ma Betel abusua mũ no nyinaa. Minyaa hokwan ne Etta Huth, onuawa bi a na onim nyansa paa yɛɛ adwuma saa bere no. Ɔkwan a na yɛfa so kora nnuan no so wɔ nkyɛnsee anaa ntoa mu no, ɔno na na ɔwɔ ho nimdeɛ. Edu mmere a yɛrekora nnuan so wɔ nkyɛnsee anaa ntoa mu no a, na anuanom mmea a wɔwɔ asafo ahorow a ɛbɛn mpɔtam hɔ no ba bɛboa yɛn. Ná Etta boa ma wɔyɛ biribiara pɛpɛɛpɛ. Ɛwom sɛ na Etta wɔ nnuan a wɔde gu nkyɛnsee anaa ntoa mu kora so no ho nimdeɛ paa de, nanso ɔyɛɛ ahwɛyiye sɛ ɔbɛda obu adi akyerɛ anuanom mmarima a wɔhwɛ adwuma no so wɔ afuw no mu no. Mihui sɛ ɔyɛ obi a ɔbrɛ ne ho ase hyɛ teokrase tiyɛ ho nhyehyɛe ase paa. Ɔyɛɛ nhwɛso pa maa yɛn nyinaa.
Anuanom mmabaa a na wɔbɛboa yɛn ma yɛkora nnuan so no mu baako ne Angela Romano. Bere a Angela Romano baa nokware no mu no, Etta boaa no. Enti mihyiaa onyansafo foforo, Angela Romano, bere a na meresom wɔ Betel no. Me ne no anantew mfe 58 ni. Me ne Angie waree April 1958, na yɛanya ɔsom hokwan bebree. Wɔ mfe dodow a yɛde asom Yehowa mu no, Angie abata Yehowa ho denneennen, na wei ahyɛ yɛn aware no mu den paa. Sɛ yehyia nsɛnnennen sɛ dɛn mpo a, minim sɛ metumi de me ho ato Angie so koraa.
ASƐMPATRƐW ADWUMA NE AHWƐFO AKWANTUFO ADWUMA
Bere a asafo tɔn WBBR adan a ɛwɔ Staten Island afe 1957 no, mekɔsomee wɔ Brooklyn Betel bere tiaa bi. Emu hɔ ara na me ne Angie waree no. Mifii Betel, na yɛde bɛyɛ mfe mmiɛnsa kɔyɛɛ akwampae adwuma wɔ Staten Island. Mekɔyɛɛ adwuma bere tiaa bi maa wɔn a wɔbɛtɔɔ yɛn radio adwumayɛbea no mpo. Wɔtoo radio adwumayɛbea no din WPOW.
Ná me ne Angie asi yɛn bo sɛ yɛrenhwehwɛ asetena mu nneɛma pii sɛnea ɛbɛyɛ a yebetumi ayɛ krado sɛ yɛbɛkɔ akɔsom baabiara a wɔbɛka akyerɛ yɛn sɛ yɛnkɔsom. Ɛno nti, afe 1961 mfiase, bere a wɔka kyerɛɛ yɛn sɛ yɛnkɔyɛ akwampaefo atitiriw wɔ Falls City, Nebraska no, anyɛ den amma yɛn koraa. Bere a ɛyɛe sɛ yɛn ani reka hɔ no ara na wɔtoo nsa frɛɛ yɛn sɛ yɛnkɔ Ahenni Som Sukuu. Saa bere no, na wɔyɛ sukuu no wɔ South Lansing, New York, na na yɛde bosome baako na ɛkɔ. Yɛn ani gyee ntetee a yenyae wɔ sukuu no mu no ho, na na yɛhwɛ kwan sɛ yɛde ntetee no bɛsan akɔyɛ adwuma wɔ Nebraska. Enti bere a wɔmaa yɛn dwumadi foforo sɛ yɛnkɔyɛ asɛmpatrɛwfo wɔ Cambodia no, ɛyɛɛ yɛn nwonwa! Cambodia yɛ ɔman a ɛwɔ Asia Anafo fam apuei, na ɛhɔ yɛ fɛ paa. Nea yehui, nea yɛtee, ne ɛhɔ hua nyinaa yɛɛ yɛn foforo koraa. Ná yɛn ho pere yɛn sɛ yɛbɛka asɛmpa no wɔ hɔ.
Nanso, ɔman no amanyɔsɛm sesae. Ɛno nti yetu kɔɔ South Vietnam. Awerɛhosɛm ne sɛ, mfe mmienu ntam no, yare bi a emu yɛ den bɔɔ me. Enti wɔhyɛɛ yɛn nkuran sɛ yɛnsan nkɔ yɛn kurom. Ná ehia sɛ minya bere de gye m’ahome na ama manya ahoɔden. Nanso, bere a me ho yɛɛ me den ara pɛ na yɛsan fii bere nyinaa som adwuma no ase.
March 1965 no, me ne me yere nyaa hokwan fii ahwɛfo akwantufo adwuma ase. Ná yɛsrasra asafo ahorow. Me ne Angie de anigye yɛɛ ɔmansin ne ɔmantam adwuma no mfe 33. Ná yɛyɛ nnwuma a wɔyɛ ansa na yɛafi ɔmantam nhyiam ase ne nnwuma a wɔyɛ wɔ nhyiam ase no bi. Ɔmantam nhyiam yɛ dwumadi a ɛda me koma so bere nyinaa. Enti na m’ani gye ho paa sɛ mɛboa ma yɛayɛ ho ntotoe. Yɛde mfe dodow bi som asafo ahorow a ɛwɔ New York City no, na yɛyɛɛ nhyiam pii wɔ Yankee Stadium.
YƐSAN KƆƆ BETEL, NA YƐBOA MA WƆYƐƐ TEOKRASE SUKUU AHOROW
Wɔn a wɔreyɛ bere nyinaa som adwuma titiriw no mu pii taa nya dwumadi ahorow a ɛyɛ anigye nanso egye animia, na na adwuma a ɛte saa da hɔ retwɛn me ne Angie. Sɛ nhwɛso no, afe 1995 no, asafo ma mekɔkyerɛɛ ade wɔ Asomfo Ntetee Sukuu no mu. Mfe mmiɛnsa akyi no, wɔtoo nsa frɛɛ yɛn sɛ yɛmmɛsom wɔ Betel. M’ani gyei paa sɛ mesan kɔɔ baabi a mifii bere nyinaa som adwuma titiriw ase bɛboro mfe 40 a na atwam no. Meyɛɛ adwuma wɔ Ɔsom Dwumadibea kakra. Afei mekyerɛɛ ade wɔ teokrase sukuu ahorow mu. Afe 2007 no, Akwankyerɛ Kuw no de sukuu ahorow a wɔyɛ wɔ Betel no nyinaa bɛhyɛɛ Teokrase Sukuu Ahorow Dwumadibea no ase, na minyaa hokwan hwɛɛ so mfe dodow bi.
Nnansa yi, yɛahu nsakrae ahorow a mfaso wɔ so a wɔayɛ wɔ teokrase nkyerɛkyerɛ mu. Wofii Sukuu a Wɔyɛ ma Asafo mu Mpanyimfo no ase afe 2008. Mfe mmienu a edi hɔ mu no, asafo mu mpanyimfo bɛboro 12,000 na wɔbaa sukuu yi a wɔyɛe wɔ Patterson ne Brooklyn Betel no bi. Wɔreyɛ sukuu yi bi wɔ mmeae foforo nso. Anuanom a wɔatete wɔn na wɔkyerɛ ade wɔ hɔ. Afe 2010 no, wɔsesaa Asomfo Ntetee Sukuu no bɛfrɛɛ no Bible Sukuu a Wɔyɛ Ma Anuanom Mmarima Asigyafo. Wɔsan tew sukuu foforo a wɔfrɛɛ no Bible Sukuu a Wɔyɛ Ma Kristofo Awarefo.
Afe 2015 ɔsom afe no mfiase no, wɔkaa sukuu mmienu yi bɔɔ mu bɛfrɛɛ no Ahenni Asɛmpakafo Sukuu. Anuanom awarefo ne anuanom mmarima ne mmea a wɔyɛ asigyafo nyinaa betumi akɔ sukuu yi bi. Bere a wɔbɔɔ amanneɛ sɛ wɔbɛyɛ sukuu yi bi wɔ mmeae ahorow nso no, ɛyɛɛ anuanom bebree a wɔwɔ wiase nyinaa dɛ paa. Ɛyɛ me anigye paa sɛ seesei hokwan abue sɛ anuanom pii betumi akɔ teokrase sukuu ahorow yi bi. Na ɛyɛ me anigye paa nso sɛ mahyia nnipa pii a wobegyee ntetee yi bi.
Sɛ mitwa m’ani hwɛ m’akyi, fi bere a wɔbɔɔ me asu wɔ adaka a wɔde kyɛnsee yɛe no mu no a, meda Yehowa ase sɛ wɔama mahyia anyansafo bebree a wɔaboa me wɔ nokware no mu. Ná wɔn mu bi anyinyin sen me, na na ɛsono baabi a wofi nso. Nanso, wɔn koma mu paa de, na wɔyɛ nnipa a wɔdɔ Yehowa yiye. Wɔn suban ne sɛnea na wɔyɛ wɔn ade ma ɛdaa adi sɛ wɔdɔ Yehowa paa. Anyansafo pii wɔ Yehowa ahyehyɛde no mu a yebetumi ne wɔn anantew. Me ne anyansafo anantew ama aboa me paa.


text:
BIBLE MMUAE MA YEHOWA ADANSEFO GYIDI NE NNEYEE
Enti nnipakuw kɛse a ɛwɔ adiyisɛm no wɔ asase so bere a Harmagedon bɛpae agu?
ENTI NNIPAKUW KԐSE A ԐWƆ ADIYISԐM NO WƆ ASASE SO BERE A HARMAGEDON BԐPAE AGU?
Adiyisɛm 7:9, 15: …“hwɛ! Nnipakuw kɛse a onipa biara antumi ankan wɔn a wofi amanaman ne mmusuakuw ne nkurɔfokuw ne kasa horow mu gyinagyina Ahengua no anim ne Oguammaa no anim. Na eyi nti na wogyina, Onyankopɔn ahengua no anim na wɔresom no anɔpa ne anadwo wɔ N’asɔrefie hɔ…”-Wiase Foforo Nkyerɛase.
Bɛyɛ mfe pii atwam Yehowa Adansefo akyerɛkyerɛ sɛ wɔn mu nnipa dodow no benya owusɔre atra Paradise Asase so afebɔɔ, afei nso nnipa 144000 a wɔapaw wɔn na wɔne Yesu Kristo bɛtraa adi hene wɔ Ɔsoro. Akyidifo akuw- abien yi na wɔfrɛ wɔn “Asase sofo” ne “Ɔsoro kɔfo”. Wɔsan frɛ Asase sofo no “Nguan foforo a ɛwɔ Yohane 10:16 ne “Kuw Kɛse” a ɛwɔ Adiyisɛm 7:9 ɛnna wɔfrɛ Ɔsoro kɔfo no “Nguankuw ketewa” a ɛwɔ Luka 12:32 ne “Nsrafo anaa Nkaefo” a ɛwɔ 2 Korintofo 1:21-22 ne Mpem Ɔha Aduanan Anan No”a ɛwɔ Adiyisɛm 7 ne 14. Nsɛmfua eyinom di akoten mpɛn pii wɔ Ɔwɛn Aban gyidi nhyehyɛe mu de si akuw abien yi so dua.Read more
Yehowa Adansefo bara mogya wɔtwe gu nipaduam
.:DƐN NTI NA YEHOWA ADANSEFO PO MOGYA WƆTWE GU NIPADUAM?-So Wɔbarae Nnuru Wɔde Si Nyarewa Kwan (Vaccination) ne Honam Akwaa Wɔsesa (Organ Transplant)?
“Mani gye Yehow a Adansefo Som ho, nanso meho pere me sɛ mehu nea enti a Yehowa Adansefo mpene mogya wɔtwe gu nipaduam so. Minim Bible nkyekyem a ɛka fa mogya ɛnsɛ sɛ yedi ho, nanso wobetumi akyerɛkyerɛ nea enti a mogya a wodi kyerɛ mogya wɔtwe gu nipaduam? Mate nso sɛ Yehowa Adansefo barae nnuru a wɔde si nyarewa kwan ne honam akwaa wɔsesa . Ɛyɛ Nokwarɛ?”
YƐ MMUAE:
Damfo Ɔdɔfo,
Wɔ asɛmmisa no yɛ nea ɛtɔ asom efisɛ abirabɔ kɛse wɔ sɛnea Yehowa Adansefo kyerɛkyerɛ Bible akenkan a ɛkasa tia mogya a wodi ne mogya a wɔtwe gu nipaduam ankasa ntam. Yudafo mapa no yɛɛ nnipa a wɔyɛ ahwɛyiye sɛ wobedi Kyerɛwnsɛm eyinom a ɛwɔ Mose mmara no mu so kyɛn Yehowa Adansefo no koraa. Nanso, woatwetwɛn wɔnan ase sɛ wɔbɛgye mogya, afei Kristofo asafo nyinaa ne Ɔsom akuw a wɔka sɛ wodi Bible nnyinasosɛm so no, Yehowa Adansefo Ɔsom no NKUTOO ne Ɔsom a ɔkyerɛ sɛ Bible nkyekyem eyinom (Genesis 9:3-4, Levitikus 17:10, Asomafo Nnwuma 15:28-29) kasa fa mogya a wodi denam nipaduam a wɔtwe gu, a ɛnyɛ mogya a wodi ankasa sɛ aduan.Read more
So Yehowa Adansefo Bible no, wiase foforo nkyerԐase no, yԐ nkyerԐase pa a?
O YEHOWA ADANSEFO BIBLE NO, WIASE FOFORO NKYERԐASE NO, YԐ NKYERԐASE PA A?
Ɔwɛn Aban Bible ne Nhomawa Asafo no yɛ nea wonim no sɛ ɔsom a ɔpo Yesu Kristo Nyameyɛ. Ne saa nti, bere a wotintimii wɔn ankasa Bible Nkyerɛase no (Wiase Foforo Nkyerɛase) wɔyɛɛ nea wobetumi biara maa ɛbɛdaa adi sɛ kyerɛwnsɛm no mfoa adwene sɛ Yesu Kristo yɛ Onyankopɔn (Yehowa) so. Ama wɔayi adwene afi Yesu Kristo so sɛ ɔyɛ Onyankopɔn no, wɔde edin Yehowa (efi Hebri nkyerɛwde YHWH a egyina hɔ ma Onyankopɔn din) hyɛe “Theos”-Onyankopɔn (God) ananmu, ɛnna wɔde Yehowa (Jehovah) hyɛe “Kuriou” Awurade (Lord) ananmu wɔ Kristofo Hela Kyerɛwnsɛm (Apam Foforo) nkyekyem ahorow bebree mu. Enti, wɔmaa nsonsonoe bɛdaa Yehowa Nyankopɔn ne Yesu Kristo ntam a Kyerɛwnsɛm no mfoa so. Wɔasan akyinkyim nkyekyem ahorow a ɛfoa Yesu Kristo Nyameyɛ no so, sɛnea ɛbɛyɛ a wɔn gyidi a ɛkasa tia Nyankopɔn Baasakoro anya nkɔso. Kyerɛwtohɔ a edidi so yi (Ɔsom Adwumakuw a ɔde mmoa ma wɔn a woafi Ɔwɛn Aban no mu na wɔrehyɛ asetena foforo ase ɛnna ɛhyehyɛe nsɛm yi) yɛ kyerɛwtohɔ a ɛyɛ Bible nkyekyem a ɛma Ɔwɛn Aban Asafo Nyankopɔn Baasakoro gyidi a ɔnye nni no da adi wɔ wɔn Wiase Foforo Nkyerɛase no mu. Yɛhyɛ akenkanfo nkuran sɛ wɔnyɛ nhwehwɛmu wɔ mfomso ahorow yi wɔ Hela ne Borɔfo Nkabom Bible anaasɛ Ɔwɛn Aban Asafo Kingdom Interlinear Hela Kyerɛwnsɛm Nkyerɛase mu.Read more
Wɔapa ɔwɛn aban gyidi ho ntama
--Onyankopɔn hann rehyerɛn wɔ Yehowa Adansefo gyidi so
Read more
Yesu ɔsɔree fii awufo mu wɔ honhom nipadua a aniwa ntumi nhu?
.: YESU ƆSƆREE FII AWUFO MU WƆ HONHOM NIPADUA A ANIWA NTUMI NHU?-Yeahu Ɔwɛn Aban Adwene a ɔwɔ Wɔ Owusɔre Ho -
OWUSƆRE NO HO AKYINNYEGYE - TETEFO ADWENEKYERԐ
ADWENE A ԐBƆ SԐ NIPADUAM WUSƆRE GU.
ADWENE ԐBƆ GU #1: YESU NIPADUA-AFƆREBƆ A ԐTWA TO.
ADWENE A ԐBƆ GU #2: ADAM A ODI AWIEI NO HONHOM NKWA MAFO:
ADWENE A ԐBƆ GU #3. ƆTRAA NKWA MU WƆ HONHOM MU
ADWENE A ԐBƆ GU #4: HONHOM NE MOGYA NTUMI NNYA ƆSORO
ADWENE ԐBƆ GU #5: WOANHU YESU
ADWENE A ԐBƆ GU #6: ANWONWADE A ƆYԐE
OWUSƆRE ANAASԐ AWO FOFORO?
SO MIKAEL ƆNE YESU A ONYANEE NO?
SO KRISTOFO NYINAA BENYA OWUSƆRE NIPADUA?
Nokwasԑm A Ɔwԑn Aban Asafo (Watchtower Society) Mpԑ SԑWohu
NOKWASԐM A ƆWԐN ABAN ASAFO (WATCHTOWER SOCIETY) MPԐ SԐ WOHU
Wᴐ afe apem ahankron ne aduɔkron ason (1997), na wɔwɔ Yehowa Adansefo a wɔka asԑmpa no bԑboro ɔpepem anum (5,000,000) de nnɔnhwerew bԑyԑ ɔpepepem biako (1,000,000,000) afe biara de ka asԑmpa no wɔ wiase nyinaa denneennen de boa Ɔwԑn Aban Ahyehyԑde (Watchtower Organisation). Yehowa adansefo de nnamyԑ reka asԑmpa no wᴐ aman bԑboro ahanu ne aduasa (230), na wɔyԑ ɔsom a ԑrenya nkɔanim mtԑmtԑm wɔ kan USSR.
Anohyeto ahorow yi ne nnesoa a wɔde to Yehowa adansefo so no ma wɔtwe wɔnho fi nnipa ne abusua nkae ho, enti Ɔwԑn Aban Ahyehyԑde bԑyԑ wɔn biribiara wɔ wɔn asetram. Sԑ Yehowa adanseni bi bu wɔn akwankyerԑ anaa Bible mmara so a wɔpam no fi Ɔwԑn Aban Ahyehyԑde no mu. Eyi nti obiara, sԑ abusuani, anuanom ne adɔfo nyinaa ne no nkasa, wᴐn ne no ndidi na mpo wɔakyia saa nnipa.3. Wɔ nnipa bebree fam no eyi yԑ tebea ne osuahu a ԑyԑ yaw kyԑn biribiara ma mpo ԑmma wɔte nka sԑ wɔabrabɔ nni mfaso bio. Esiane saa mmara ne nhyԑ a Ɔwԑn Aban Ahyehyԑde no de to Yehowa adansefo so no ma Ɔwԑn Aban Ahyehyԑde nya Yehowa adansefo honam ne honhom fam asetra kwan so tumi, eyi nti ԑho hia kԑsԑ sԑ obi bԑyԑ nhwԑhwԑmu torodoo wɔ nea Ɔwԑn Aban Asafo no kyerԑkyerԑ ne nabakɔsԑm ansa na ɔde ne ho ato so.Read more
Yehowa Adansefo - abakᴐsԑm ne gyidi
HENANOM NE YEHOWA ADANSEFO? -Wᴐn Abakᴐsԑm, Gyidi Ne Amanne
1. ϽWԐN ABAN AHYEHYԐDE NO ABAKϽSԐM:
- Karles Taze Russell (Nea ᴐde Ͻwԑn Aban Ahyehyԑde baae) wᴐwoo no wᴐ afe 1852.
- Wᴐ afe 1870 no Russell suae Sekond Adventists nkyerԑkyerԑ ne amanne ahorow fii nnipa atitiriw, te sԑ George Storrs, Yonah Wendell, George Stetson ne Nelson Barbour.
- Afe 1879: Russell hyԑe ase tintimii Zion Ͻwԑn Aban ԑbᴐ Yesu Kristo mae ho daruwu (Eyi dii Ͻwԑn Aban Ahyehyԑde no anim)
- Afe 1881: Wᴐde Zion Ͻwԑn Aban kᴐkaa mmara kwan so Ahyehyԑde ahorow ho ma wogyee toom, na ԑno bԑyԑԑ Ͻwԑn Aban Bible ne Nhomawa Asafo wᴐ Pennsylvania (Watchtower Bible and Tract Society of Pennsylvania)
- Afe 1909: Woyii Ͻwԑn Aban Ahyehyԑde ahenkrow Ti (Headquaters) no kᴐe Brooklyn, New York Watch Tower Bible and Tract Society.
- Afe 1916: Owura Karles Taze Russell wui.
- Afe 1917-1942 wonyae Ͻwԑn Aban Ahyehyԑde Panyin a ᴐda ano (President) a ԑto so abien, ᴐtemmufo Yosef F Rutherford.
- Wᴐ afe 1931: Wᴐpawee abodin ‘Yehowa Adansefo’.
- Afe 1942-1977 Wonyae Ͻwԑn Aban panyin a ᴐda ano a ԑto so abiԑsa a ne din de Nathan H Knorr.
- Afe 1978-1992: Wopawee Ͻwԑn Aban Panyin a ᴐto so anan, a ᴐne Frederick W. Franz.
- Afe 1992-2000 Woyii Ͻwԑn Aban so panyin a ᴐto so anum, a ᴐne Milton George Henschel.
- Afe 2000: Wᴐyԑԑ nsakrae wᴐ Ͻwԑn Aban Ahyehyԑde nhyehyԑemu:
Read more
This post is also available in: Spanish Portuguese Czech Italian Russian Borɔfo


text:
TETEFO MFONINI
Plato
Ná Plato (bɛyɛ 427-347 A.Y.B.) yɛ Helani nyansapɛfo a ɔnsom Onyankopɔn. Wɔwoo no too abusua a emufo yɛ atitiriw mu wɔ Atene, na sɛ́ Helani a ofi abusua a wodi yiye mu no, ɔkɔɔ sukuu duu akyiri wɔ ne mmerantebere mu. Nyansapɛfo a wagye din, Socrates, ne Pythagoras a ɔyɛ nyansapɛfo ne akontaabufo no akyidifo, nyaa ne so nkɛntɛnso kɛse.
BERE a Plato tutuu akwan faa Mediterranea mantam no mu akyi, na ɔde ne ho hyɛɛ amanyɔsɛm mu wɔ Syracuse, Hela kurow bi a ɛwɔ Sicily mu no, ɔsan kɔɔ Athens, na ɔkɔtew sukuu wɔ hɔ. Sukuu a na wɔtaa ka ho asɛm sɛ, Europa sukuupɔn a edi kan no, bɛyɛɛ beae titiriw a na wɔyɛ akontaabu ne nyansapɛ mu nhwehwɛmu.
DƐN NTI NA ƐSƐ SƐ ƐHO HIA WO?
Plato nkyerɛkyerɛ anya nnipa ɔpepem pii a wɔn mu binom ka sɛ wɔyɛ Kristofo no gyidi so nkɛntɛnso paa, efisɛ wodi mfomso susuw sɛ gyidi a ɛtete sɛɛ nyinaa gyina Bible so. Plato nkyerɛkyerɛ a edi akoten paa ne ɔkra a enwu da, a wɔkyerɛ sɛ obi wu a na afi ne mu no.
“Ɔkra a enwu da nkyerɛkyerɛ no yɛ nsɛmti a na Plato ani gye ho paa no mu biako.”—Body and Soul in Ancient Philosophy
Ná owu akyi asetena ho asɛm hia Plato paa. Nhoma bi ka sɛ “ɔkra a enwu da nkyerɛkyerɛ no yɛ nsɛmti a na Plato ani gye ho paa no mu biako.” Ná ogye di paa sɛ “ɔkra no kɔ so tena ase bere a nipadua no awu no,” na wobegyina sɛnea onipa no bɔɔ ne bra bere a na ɔwɔ asase so no so ama no “akatua anaa asotwe” wɔ ne wu akyi. *— Body and Soul in Ancient Philosophy.
ƐYƐƐ DƐN NA PLATO NKYERƐKYERƐ NO TRƐWEE?
Wɔ mfeha akron, fi afe 387 A.Y.B. kosi 529 Y.B. a wɔde Plato Sukuu no dii dwuma no mu no, enyaa nnipa pii so nkɛntɛnso. Plato nkyerɛkyerɛ gyee din wɔ aman a na Helafo ne Romafo di wɔn so no mu. Yudani nyansapɛfo a wɔfrɛ no Philo a ofi Alexandria no gyee Plato nkyerɛkyerɛ toom, sɛnea na nyamesom akannifo a wɔwɔ Kristoman mu no ayɛ no. Eyi maa abosonsomfo nyansapɛ, te sɛ ɔkra a enwu da nkyerɛkyerɛ no, bɛhyɛɛ Yudasom ne Kristosom mu.
Bible mu nsɛm asekyerɛ nhoma bi ka sɛ, “Ɔkwan bi so no, yebetumi aka sɛ, Kristosom nkyerɛkyerɛ nyinaa gyina Helafo nyansapɛ, titiriw Plato nkyerɛkyerɛ so, nanso agye Kristofo binom adwene araa ma . . . yebetumi afrɛ wɔn Kristofo a wodi Plato akyi.” (The Anchor Bible Dictionary) Fa nea nhoma a edidi so yi ka no toto ho hwɛ.
Nea Plato kae: “[Sɛ yewu a,] yɛn mu nipa ankasa, nea yɛfrɛ no ɔkra a enwu da no, kogyina anyame afoforo anim . . . kobu akontaa,—adeyɛ a wɔn a wɔyɛ papa no de akokoduru hwɛ kwan, nanso abɔnefo suro paa.”—Plato—Laws, Nhoma XII.
Nea Bible no ka: Ɔkra yɛ onipa no ankasa anaa nkwa a ɔwɔ no. Mmoa mpo yɛ akra. Sɛ wowu a, ɔkra no nso wu. * Susuw Bible mu nsɛm a edidi so yi ho hwɛ:
- “Onipa a odi kan Adam bɛyɛɛ ɔkra teasefo.” —1 Korintofo 15:45.
- “Onyankopɔn kae sɛ: ‘Akra a ɛte ase mmra asase so, afieboa ne mmoa a wɔwea ne wuram mmoa, sɛnea wɔn nyinaa su te.’”—Genesis 1:24.
- “Ma me kra nwu.”—Numeri 23:10.
- “Ɔkra a ɔyɛ bɔne no, ɔno ara na obewu.”—Hesekiel 18:4.
Ɛda adi pefee sɛ, Bible no nkyerɛkyerɛ sɛ sɛ obi wu a, ne kra kɔ so tena ase. Enti bisa wo ho sɛ, ‘So nea migye di no gyina Bible so anaa egyina Plato nyansapɛ so?’
^ nky. 7 Ɛwom sɛ Plato na ɔmaa ɔkra a enwu da nkyerɛkyerɛ no trɛwee de, nanso ɛnyɛ ɔno na odi kan gye toom. Ɛho nkyerɛkyerɛmu ahorow no fi tete Egypt ne Babilon abosonsom nkyerɛkyerɛ mu.
^ nky. 12 Bible kyerɛkyerɛ sɛ, sɛnkyerɛnne kwan so no, awufo adeda a wɔretwɛn owusɔre. (Ɔsɛnkafo 9:5; Yohane 11:11-14; Asomafo Nnwuma 24:15) Nanso nea wɔka sɛ ɛyɛ akra a enwu da no, rentumi nwu na wɔahia owusɔre biara.


text:
Nkonimdi mpaebɔ
1Awurade ntie wo wɔ wo haw mu! Yakob Nyankopɔn mmɔ wo ho ban! 2 Ɔmma wo ne mmoa mfi n’asɔrefi ne Sion Bepɔw so. 3 Onnye w’afɔrebɔde nyinaa na ne nyinaa nsɔ n’ani. 4 Ɔmma wo nea ehia wo, na wo nhyehyɛe nyinaa nyɛ ye. 5 Na yɛateɛm adi ahurusi wɔ wo nkonimdi no ho na yɛakamfo Onyankopɔn wɔ nea wayɛ ama wo no ho. Awurade nyɛ w’abisade nyinaa mma wo.
6 Afei minim sɛ Awurade ma ne hene a wayi no no di nkonim. Otie no wɔ ne soro kronkron na ɔnam ne tumi so ama wadi nkonim akɛse. 7 Ebinom de wɔn ho to wɔn nteaseɛnam a wɔde kɔ ɔko so, na afoforo nso de wɔn ho to wɔn apɔnkɔ so, nanso yɛn de, yɛde yɛn ho to yɛn Awurade Nyankopɔn tumi so. 8 Saa nnipa no hintiw, hwe ase, na yɛn de, yɛbɛsɔre agyina pintinn.
9 Ma ɔhene nni nkonim, O Awurade; na sɛ yɛfrɛ nso a, gye yɛn so.


text:
Dawid nkonimdi dwom
1Sɛnea medɔ wo fa no, Awurade! Wone me gyefo. 2 Awurade ne me gyefo; ɔno ne m’abankɛse. Me Nyankopɔn ne me guankɔbea; enti sɛ mewɔ ne nkyɛn a, bɔne renka me. Ɔbɔ me ho ban sɛ kyɛm. Ɔbɔ me ho ban de me sie dwoodwoo. 3 Mefrɛ Awurade, na ogye me fi m’atamfo nsam. Monkamfo Awurade!
4 Owu guu me nkɔnsɔnkɔnsɔn. Ɔsɛe asorɔkye bɔ faa me so. 5 Owu guu me nkɔnsɔnkɔnsɔn maa damoa sum me afiri.
6 Me haw mu, misu frɛɛ Awurade. Mefrɛɛ me Nyankopɔn pɛɛ mmoa. N’asɔrefi hɔ, ɔtee me nne. Otiee me sufrɛ boaa me. 7 Afei asase wosowee biribiri. Mmepɔw fapem wosowee efisɛ, na Onyankopɔn bo afuw. 8 Wusiw fii ne hwene mu. Na ogyaframa ne gyabiriw a ɛredɛw fii n’anom. 9 Ɔpaee ɔsoro mu abien, na ɔnam mu baa fam a omununkum aduru ne nan ase sum. 10 Otuu ntɛm so wɔ abɔde bi ntaban so; ɔnam mframa ntaban so kɔe. 11 Ɔde sum kataa ne ho. Omununkum a ɛyɛ duru na nsu a ahyɛ ma twaa ne ho hyiae. 12 Asukɔtwea ne ogya dɛw fi aprannaa a edi n’anim no mu pae faa omununkum no mu.
13 Awurade paee aprannaa fi soro, na wɔtee Ɔsorosoroni no nne. 14 Ɔtow ne bɛmma no de bɔɔ n’atamfo hwetee; ɔpaee aprannaa ma woguanee. 15 Ɛpo no so daa hɔ na asase fapem so nso daa hɔ, bere a wokaa w’atamfo anim, Awurade, na wopɔɔ wɔn so abufuw mu no.
16 Awurade fi soro bae besoo me mu; ɔtwee me fii nsu a emu dɔ mu. 17 Ogyee me fi atamfo a wɔn ho yɛ hu ne wɔn a wɔtan me nsam efisɛ, na wɔyɛ den dodo ma me.
18 Bere a mewɔ ɔhaw mu, wɔbaa me so, nanso Awurade bɔɔ me ho ban. 19 Ogyee me fii amane mu. Ogyee me efisɛ, n’ani sɔɔ me. 20 Awurade tuaa me ka efisɛ, meyɛ nea ɛteɛ. Ohyiraa me efisɛ, menyɛ bɔne. 21 Madi Awurade mmara so. Mentwee me ho mfii me Nyankopɔn ho. 22 Madi ne mmara nyinaa so. Menyɛɛ ne mmara ho asoɔden. 23 Onim sɛ mfomso nni me ho; onim sɛ menyɛ bɔne. 24 Ɛno nti, otua me ka efisɛ, meyɛ ade trenee; na onim nso sɛ menyɛ bɔne.
25 O Awurade, wudi nokware kyerɛ wɔn a wodi wo nokware, na wuye ma wɔn a wɔyɛ pɛ. 26 Woyɛ kronn ma wɔn a wɔyɛ kronn, na wo bo fuw wɔn a wɔyɛ amumɔyɛ. 27 Wugye ahobrɛasefo nkwa na wobrɛ ahantanfo ase. 28 O Awurade, woma me hann; wopam me sum. 29 Woma me ahoɔden de kɔ m’atamfo so, na wosan ma me tumi de di wɔn so.
30 Onyankopɔn, wo nneyɛe yɛ pɛ! Wo nsɛm nni huammɔ. Ɔte sɛ kyɛm ma wɔn a wɔpɛ ne hɔ guankɔbea. 31 Awurade no nko ne Onyankopɔn, na Onyankopɔn nko ne yɛn gyefo.
32 Ɔno ne Onyankopɔn a ɔhyɛ me den na ɔma me kwan yɛ dwoodwoo. 33 Ɔkyerɛ me nan kwan sɛ ɔforote. Ɔma me tena dwoodwoo wɔ mmepɔw mu. 34 Ɔkyerɛ me akodi sɛnea metumi de agyan a ɛyɛ den ako.
35 O Awurade, wobɔ me ho ban, gye me nkwa. Wo hwɛ ama mayɛ kɛse. Wo tumi agye me nkwa. 36 Woabɔ me ho ban afi ɔkyere mu na menhwee ase. 37 Metaa m’atamfo kyere wɔn. Menhome kosi sɛ mɛsɛe wɔn. 38 Mebɔ wɔn hwe fam na wontumi nsɔre. Wɔda hɔ nkogu mu wɔ m’anim. 39 Woma me ahoɔden de ko ɔko no ma midi m’atamfo so. 40 Woma m’atamfo guan fi me ho; mesɛe wɔn a wɔtan me. 41 Wosu pɛ mmoa nanso obi mmegye wɔn. Wɔfrɛ Awurade nanso ommua wɔn. 42 Meyam wɔn ma wɔyɛ sɛ mfutuma a mframa bɔ gu. Mitiatia wɔn so sɛ ɔkwan mu atɛkyɛ. 43 Wugyee me fii adɔnyɛfo nsam ma midii amanaman so; nnipa a minnim wɔn mpo abɛyɛ m’asomfo. 44 Amanfrafo kotow m’anim; wɔte me nne a, wotie m’asɛm. 45 Wɔn akokoduru sa na wofi wɔn abankɛse mu ba ahopopo so.
46 Awurade te ase! Kamfo me gyefo! Pae mu ka Onyankopɔn a ogye me nkwa no kɛseyɛ. 47 Ɔma midi m’atamfo so nkonim; ɔbrɛ aman a wɔhyɛ m’ase no ase. 48 Ogye me fi m’atamfo nsam. O Awurade, ma minni m’atamfo so nkonim, na bɔ me ho ban fi basabasayɛfo nsam. 49 Ɛno nti, mekamfo wo wɔ aman so. Meto ayeyi dwom ma wo. 50 Onyankopɔn ma ne hene di nkonim akɛse; daa ɔda ne dɔ adi kyerɛ nea wayi no, Dawid ne n’asefo daa nyinaa.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Ɔsɛnkafo 6:1-12
6 Mahu ɔbrɛ hunu bi owia ase, na ɛdɔɔso adesamma mu:2 nokware Nyankopɔn ama obi sika ne ahonyade ne anuonyam,+ na nea ne kɔn dɔ biara mmɔ ne kra,+ nanso nokware Nyankopɔn mma ontumi nni,+ na mmom ɔnanani+ na odi. Eyi yɛ ahuhude ne ɔyare bɔne.3 Sɛ onipa wo ɔha+ na ɔtena ase mfe pii ma ne mfe mu nna dɔɔso,+ na sɛ ne nyinaa akyi no, adepa mmee ne kra+ na ɔnkɔɔ amoa mu+ a, metumi aka sɛ ɔba a wɔapɔn no mpo ye sen no.+4 Wammɛyɛ hwee; esum mu na ɔbɛkɔ, na esum na ɛbɛkata ne din so.+5 Wanhu owia, na onnim sɛnea ɛte nso.+ Oyi mmom na ɔwɔ ahotɔ, na ɛnyɛ obiako no.+6 Sɛ odi mfe mpem abien mpo na wanhu adepa+ a, ɛnyɛ faako na obiara rekɔ?+7 Adesamma brɛ nyinaa, wɔbrɛ ma wɔn ano,+ nanso wɔn kra mmee da.8 Dɛn na onyansafo de kyɛn ɔkwasea?+ Sɛ mmɔborɔni hu ateasefo anim nantew a, mfaso bɛn na ɛwɔ so?9 Eye sɛ aniwa behu sen sɛ ɔkra bedi n’akɔnnɔde akyi.+ Eyi nso yɛ ahuhude ne adehunu akyidi.+10 Nea aba biara no, wɔabɔ din dedaw, na sɛnea onipa te nyɛ ade foforo;+ ɔrentumi ne nea ɔwɔ tumi sen no no nni asɛm.+11 Esiane sɛ nneɛma pii wɔ hɔ a ɛma ahuhude+ dɔɔso nti, mfaso bɛn na onipa nya?12 Na hena na onim adepa a ɛwɔ hɔ ma onipa,+ ne nkwa nna huhuw no mu, bere a odi ne nna sɛ sunsuma+ no? Hena na ɔbɛkyerɛ onipa nea ebesi owia ase wɔ n’akyi?+


text:
NKEKAHO
Onyankopɔn Din—Sɛnea Wɔde Di Dwuma ne Nea Ɛkyerɛ
WƆAKYERƐ Dwom 83:18 ase dɛn wɔ wo Bible mu? New World Translation of the Holy Scriptures kyerɛ nkyekyɛm yi ase sɛ: “Na nnipa nhu sɛ, wo a wo din de Yehowa no, wo nko ara ne Ɔsorosoroni asase nyinaa so.” Bible nkyerɛase afoforo bi kyerɛ ase sei ara. Nanso, nkyerɛase pii mfa edin Yehowa no nni dwuma wɔ ha, na wɔde abodin ahorow te sɛ “Awurade” anaa “Nea Ɔte Hɔ Daa” na esi ananmu. Dɛn na ɛsɛ sɛ wɔde di dwuma wɔ nkyekyɛm yi mu? Abodin anaa edin Yehowa?
Onyankopɔn din a ɛwɔ Hebri nkyerɛwee mu
Nkyekyɛm yi ka edin ho asɛm. Wɔ mfitiase Hebri kasa a wɔde kyerɛw Bible no fã kɛse no ara mu no, wɔde edin bi a ɛda nsow na edii dwuma wɔ Dwom 83:18. Wɔkyerɛw no יהוה (YHWH) wɔ Hebri nkyerɛwee mu. Wɔ Twi mu no, wɔtaa kyerɛw edin no “Yehowa.” So Bible nkyekyɛm biako pɛ mu na saa din no pue? Dabi. Epue bɛyɛ mpɛn 7,000 wɔ mfitiase Hebri Kyerɛwnsɛm no mu!
So Onyankopɔn din no ho hia? Susuw mpaebɔ nhwɛso a Yesu Kristo de mae no ho hwɛ. Efi ase wɔ saa kwan yi so sɛ: “Yɛn Agya a wowɔ soro, wo din ho ntew.” (Mateo 6:9) Akyiri yi, Yesu bɔɔ Onyankopɔn mpae sɛ: “Agya, hyɛ wo din anuonyam.” Onyankopɔn fi soro buae sɛ: “Mahyɛ no anuonyam na mɛsan ahyɛ no anuonyam bio.” (Yohane 12:28) Ɛda adi pefee sɛ Onyankopɔn din ne ade a ɛho hia sen biara. Ɛnde, dɛn nti na nsɛm asekyerɛfo bi ayi edin yi afi wɔn Bible nkyerɛase ahorow mu na wɔde abodin ahorow na asisi ananmu?
Ɛbɛyɛ sɛ nneɛma atitiriw abien bi ntia. Nea edi kan no, nnipa pii ka sɛ nea enti a ɛnsɛ sɛ yɛde edin no di dwuma ne sɛ obiara nni hɔ nnɛ a onim sɛnea na wɔbɔ edin no ankasa. Ná wɔmfa nkyerɛwde a ɛne a, e, ɛ, i, o, ɔ, ne u nhyehyɛ Hebri nkyerɛwee mu. Enti, obiara nni hɔ nnɛ a obetumi akyerɛ sɛnea nnipa a wɔtraa ase wɔ Bible mmere mu no bɔɔ saa nkyerɛwde YHWH no ankasa. Nanso, so ɛsɛ sɛ eyi ma yegyae Onyankopɔn din bɔ? Wɔ Bible mmere mu no, ebetumi aba sɛ na wɔbɔ edin Yesu no Yesua anaa Yehosua—obiara ntumi nkyerɛ sɛnea na wɔbɔ no pɔtee. Nanso, nnipa a wɔwɔ wiase nyinaa de Yesu din di dwuma, na wɔbɔ no sɛnea wɔbɛte ase wɔ wɔn kasa mu. Wɔnnyɛ wɔn adwene sɛ wɔremmɔ edin no esiane sɛ wonnim sɛnea na wɔbɔ no wɔ afeha a edi kan no mu nti. Saa ara na sɛ wutu kwan kɔ ɔman foforo bi so a, wubehu sɛ wɔbɔ w’ankasa wo din wɔ ɔkwan soronko so koraa. Enti, nim a yennim sɛnea na tetefo no bɔ Onyankopɔn din ankasa no nyɛ ade a ɛsɛ sɛ yegyina so ka sɛ ɛno nti yɛremfa edin no nni dwuma.
Ade a ɛto so abien a ɛma wɔtaa yi Onyankopɔn din fi Bible mu no gyina Yudafo atetesɛm bi so. Wɔn mu pii susuw sɛ ɛnsɛ sɛ wɔbɔ Onyankopɔn din koraa. Ɛda adi sɛ saa gyidi yi gyina Bible mu mmara bi a wokyinkyim no so. Mmara no ka sɛ: “Mmɔ [Yehowa, NW] wo Nyankopɔn din kwa, na [Yehowa, NW] remma nea ɔbɔ ne din kwa no ho nyɛ tɔtorɔtɔtɔɔ.”—Exodus 20:7.
Mmara yi bara Onyankopɔn din a wɔbɔ no kwa anaa basabasa no. Nanso, so ɛbara edin no a wɔbɛbɔ no nidi mu? Dabida. Ná Hebri Bible (“Apam Dedaw”) akyerɛwfo no nyinaa yɛ mmarima anokwafo a wɔde Onyankopɔn Mmara a wɔde maa tete Israelfo no bɔɔ wɔn bra. Nanso, wɔde Onyankopɔn din no dii dwuma mpɛn pii. Sɛ nhwɛso no, wɔde hyehyɛɛ nnwom pii a na asomfo a wɔdɔɔso bom to no denneennen mu. Yehowa Nyankopɔn mpo ka kyerɛɛ n’asomfo sɛ wɔmmɔ ne din, na anokwafo no bɔe. (Yoel 2:32; Asomafo Nnwuma 2:21) Enti, Kristofo a wɔwɔ hɔ nnɛ ntwentwɛn wɔn nan ase sɛ wobefi obu mu abɔ Onyankopɔn din sɛnea akyinnye biara nni ho sɛ Yesu yɛe no.—Yohane 17:26.
Bible asekyerɛfo di mfomso a anibere wom sɛ wɔde abodin ahorow sisi Onyankopɔn din ananmu. Wɔma Onyankopɔn bɛyɛ sɛ obi a ɔwɔ akyirikyiri na yentumi mmɛn no, bere mpo a Bible ka kyerɛ nnipa sɛ wɔne ‘Yehowa nka atirimsɛm’ no. (Dwom 25:14) Susuw w’adamfo paa bi ho hwɛ. Sɛ wunnim w’adamfo no din a, wobɛyɛ dɛn atumi aka sɛ wobɛn no paa? Saa ara na sɛ wɔamma nkurɔfo anhu Onyankopɔn din Yehowa no a, wɔbɛyɛ dɛn atumi abɛn Onyankopɔn yiye? Afei nso, sɛ nkurɔfo mmɔ Onyankopɔn din a, ɛnde ná wonnim edin no nkyerɛase a ɛyɛ anigye no nso. Onyankopɔn din no ase ne dɛn?
Onyankopɔn ankasa kyerɛkyerɛɛ nea ne din no kyerɛ mu kyerɛɛ ne somfo nokwafo Mose. Bere a Mose bisaa Onyankopɔn din ho asɛm no, Yehowa buae sɛ: “Mɛyɛ me ho nea mɛyɛ.” (Exodus 3:14, NW) Rotherham nkyerɛase no kyerɛ saa asɛm no ase sɛ: “Mɛyɛ me ho nea mepɛ biara.” Enti Yehowa betumi ayɛ ne ho sɛnea ehia biara na wama n’atirimpɔw ahorow abam.
Fa no sɛ wubetumi ayɛ wo ho nea wopɛ biara. Dɛn na anka wobɛyɛ ama wo nnamfonom? Sɛ yare bi a emu yɛ den bɔ wɔn mu biako a, anka wobɛyɛ wo ho oduruyɛfo a onim adwuma na woasa no yare. Sɛ ɔfoforo bɔ ka buruburoo a, anka wobɛyɛ wo ho ɔdefo yamyefo na woatua ɛka a wabɔ no ama no. Nanso, nokwasɛm ne sɛ ɛnyɛ biribiara na wubetumi ayɛ. Saa ara na ɛte wɔ yɛn nyinaa fam. Bere a woresua Bible no, ɛbɛyɛ wo nwonwa sɛ wubehu sɛnea Yehowa tumi yɛ nea ehia biara na ama ne bɔhyɛ ahorow abam. Na n’ani gye ho sɛ ɔde ne tumi anaa ne denyɛ bedi dwuma ama wɔn a wɔdɔ no no. (2 Beresosɛm 16:9) Wɔn a wonnim Yehowa din ntumi nhu ne nipasu a ɛma nnipa ani gye no.
Ɛda adi pefee sɛ, ɛsɛ sɛ wɔde edin Yehowa no hyehyɛ Bible mu. Nea edin no kyerɛ a yebehu ne dwuma a yɛde bedi wɔ yɛn som mu no bɛboa yɛn kɛse atwe yɛn abɛn yɛn soro Agya Yehowa.*
* Sɛ wopɛ Onyankopɔn din, nea ɛkyerɛ, ne nea enti a ɛsɛ sɛ yɛde di dwuma wɔ ɔsom mu ho nsɛm pii a, hwɛ The Divine Name That Will Endure Forever, (Onyankopɔn Din a Ɛbɛtra Hɔ Daa) nhomawa a Yehowa Adansefo atintim no mu.


text:
BIBLE MU AKORADE | NNWOM 11-18
Hena na Ɔbɛsoɛ Yehowa Ntamadan Mu?
Sɛ́ obi bɛsoɛ Yehowa ntamadan mu no kyerɛ sɛ, onii no yɛ Onyankopɔn adamfo, ɔde ne ho to Onyankopɔn so na otie no. Dwom 15 ma yehu nea Yehowa hwehwɛ fi n’adamfo hɔ.
ƐSƐ SƐ NEA WABƐSOƐ YEHOWA NO . . .
nantew nokwaredi mu
ka nokwasɛm ne komam mpo
di ne mfɛfo a wɔsom Yehowa no ni
di ne bɔhyɛ so, bere a ɛyɛ den mpo no
boa afoforo bere a ɔnhwehwɛ akatua biara
ƐNSƐ SƐ NEA WABƐSOƐ YEHOWA NO . . .
di nseku na ɔsɛe afoforo din
yɛ ne yɔnko bɔne
didi ne nuanom Kristofo ho
ne wɔn a wɔnsom Yehowa anaa wontie no no bɔ
gye adanmude


text:
Marko 2Nkwa Asem (NA-TWI)
Yesu sa obubuafo bi yare
2 Nna bi akyi no, Yesu kɔɔ Kapernaum bio. Oduu hɔ no, nnipa pii tee sɛ waba hɔ. 2 Ankyɛ na nnipa bebree bɛhyɛɛ ofi a na ɔwɔ mu no mu ma tɔ. Ofitii ase kaa Asɛmpa no kyerɛɛ wɔn. 3Mmarima baanan bi de obubuafo bi a wɔso no baa hɔ. 4 Esiane sɛ na wontumi mfa nnipadɔm no mu nkɔ Yesu nkyɛn no nti, wɔforoo ɔdan a Yesu wɔ mu no, kotuu tokuru wɔ atifi. Wɔde obubuafo a ɔda ne kɛtɛ so no faa mu gyaagyaa no brɛoo de no kɔtoo Yesu anim.
5 Yesu huu wɔn gyidi a wɔwɔ wɔ ne mu no, ɔka kyerɛɛ ɔyarefo no se, “Ɔba, wɔde wo bɔne akyɛ wo!”
6 Nanso mmara no akyerɛkyerɛfo a wɔwɔ hɔ no tee nea Yesu kae no, wɔdwenee wɔ wɔn tirim 7 se, “Asɛm bɛn na ɔreka yi! Abususɛm na ɔreka yi! Osusuw sɛ ɔyɛ Onyankopɔn? Onyankopɔn nko na otumi de bɔne kyɛ.”
8 Yesu huu wɔn adwene no, ɛhɔ ara, ɔka kyerɛɛ wɔn se, “Adɛn na moma asɛm a mekae yi haw mo? 9 Me, Onipa Ba no, mewɔ tumi wɔ asase so sɛ mede bɔne kyɛ. Sɛ obi bɛka asɛm bi no, nyɛ den. Obiara betumi aka asɛm a mekae yi. 10 Nanso sɛnea ɛbɛyɛ na mubehu sɛ Onipa Ba no wɔ tumi sɛ ɔde bɔne kyɛ nti,” ɔka kyerɛɛ obubuafo no se, 11 “Mise wo sɛ, sɔre gyina hɔ. Fa wo kɛtɛ na kɔ wo fi.”
12 Obubuafo yi sɔre bobɔw ne kɛtɛ, na ɔde anigye ne ahosɛpɛw faa nnipadɔm no mu kɔe. Nnipa no ho dwiriw wɔn, ma wɔkamfoo Onyankopɔn kae se, “Yenhuu eyi bi da!”
Yesu frɛ Lewi
13 Yesu san kɔɔ mpoano hɔ bio na ɔkaa Asɛmpa no kyerɛɛ nnipakuw a wɔahyia wɔ hɔ no. 14 Bere a ɔnam mpoano hɔ no, ohuu Alfeo ba Lewi sɛ ɔte atowgyei. Ohuu no no, ɔka kyerɛɛ no se, “Di m’akyi.” Ɛhɔ ara, Lewi sɔre dii n’akyi.
15 Saa da no anadwofa, Lewi tow pon, too nsa frɛɛ n’afɛfo towgyefo ne nnebɔneyɛfo bi sɛ wɔmmra na ɔne wɔn ne Yesu ne n’asuafo nto nsa nnidi. Nnipa a wodii Yesu akyi no bi te sɛ Lewi ara pɛ. 16 Farisifo no hui sɛ ɔne nnebɔneyɛfo ne towgyefo ato nsa redidi no, anyɛ wɔn dɛ. Wobisaa n’asuafo no se, “Adɛn nti na ɔne towgyefo ne nnebɔneyɛfo te sɛ eyinom to nsa didi?”
17 Yesu tee nea wɔkae no, obuaa wɔn se, “Wɔn a wɔwɔ ahoɔden no, ɔyaresafo ho nhia wɔn. Wɔn a wɔyare no na ɔyaresafo ho hia wɔn. Mamma sɛ merebɛka akyerɛ atreneefo se wɔnsakra wɔn adwene na mmom, nnebɔneyɛfo.”
Mmuadadi ho asɛmmisa
18 Da bi a Yohane Osuboni akyidifo ne Farisifo no redi mmuada no, nnipa bi kɔɔ Yesu nkyɛn kobisaa no se, “Adɛn nti na Yohane ne Farisifo no akyidifo di mmuada na w’akyidifo de, wonni mmuada?”
19 Yesu nso bisaa wɔn se, “Moahu ayeforokunu nnamfo a wɔbɛba ayeforo ase a wɔbɛka se, wɔredi mmuada enti wɔrennidi anaa? Mmere dodow a wɔne ayeforokunu no nam no de, wɔrenni mmuada da. 20 Nanso da bi bɛba a, wɔbɛfa ayeforokunu no afi wɔn nkyɛn. Saa bere no na wobedi mmuada. 21 Ɛte sɛ wode ntama foforo atare ntama dedaw mu. Dɛn na ɛba? Ntaremu no bɛtew ntama dedaw no mu, na ayi afi mu, na ama tokuru a ɛda hɔ no aso asen kan de no. 22 Munim sɛ wɔmfa nsa foforo ngu aboa nhoma nkotoku dedaw mu. Anyɛ saa a, ɛbɛpae. Nsa no behwie agu, na nkotoku a nsa no wɔ mu no nso bɛpaapae. Ɛsɛ sɛ wɔde nsa foforo gu nkotoku foforo mu.”
Homedadi ho asɛm
23 Homeda bi a Yesu ne n’asuafo nam aburowfuw bi mu no, asuafo no pempan aburow no bi wee.
24 Farisifo no bi ka kyerɛɛ Yesu se, “Enni ho kwan sɛ wɔyɛ saa! Yɛn mmara mma ho kwan sɛ wobu aburow Homeda.”
25 Yesu nso bisaa wɔn se, “Monkenkan nea ɔhene Dawid yɛɛ bere a ɔkɔm dee ɔne wɔn a na wɔka ne ho no, 26 ne sɛnea ɔkɔɔ Onyankopɔn fi, ɔsɔfo panyin Abiata bere so, na ɔne wɔn a wɔka ne ho kodii abodoo a wɔde abɔ afɔre ama Onyankopɔn no, a obiara nni ho kwan sɛ odi, gye asɔfo nko ara, no pɛn? Na ɛno nso tia mmara. 27 Onipa nti na wɔyɛɛ Homeda, na ɛnyɛ Homeda nti na wɔbɔɔ onipa. 28 Na me, Onipa Ba no mpo, mewɔ tumi sɛ mekyerɛ nea ɛsɛ sɛ onipa tumi yɛ Homeda!”


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Numeri 25:1-18
25 Israelfo beduu Sitim+ no, nnipa no fii ase ne Moab mmabaa bɔɔ aguaman.+2 Sɛ wɔrebɔ afɔre ama wɔn anyame+ a, mmea no frɛfrɛ wɔn kɔ ase, enti wodidii na wɔsom wɔn anyame no.+3 Enti Israel de ne ho kɔbɔɔ Baal-Peor,+ na Yehowa bo fuw Israel denneennen.+4 Ɛnna Yehowa ka kyerɛɛ Mose sɛ: “Fa ɔman no mu atitiriw nyinaa bɛsensɛn wɔn Yehowa anim+ wɔ owia so, na Yehowa abufuw mfi Israel so.”5 Enti Mose ka kyerɛɛ Israel atemmufo no sɛ:+ “Mo mu biara nkunkum+ ne mmarima a wɔde wɔn ho kɔbɔɔ Baal-Peor no.”6 Saa bere no ara mu no, Israelni barima+ bi kɔfaa Midianni bea+ bi baa ne nuanom mu, Mose ne Israel asafo no nyinaa anim, bere a wogyinagyina ahyiae ntamadan no ano resu no.7 Bere a ɔsɔfo Aaron ba Eleasar ba Finehas+ huu nea ɛrekɔ so no, ɔyɛɛ ntɛm fii asafo no mu kɔfaa ne peaw.8 Odii Israelni barima no akyi kɔɔ ntamadan no mu, na ɔde peaw no wɔɔ Israelni no ne ɔbea no nyinaa ma epuee ɔbea no ayaase. Afei ɔhaw a ɛbaa Israelfo so no to twae.+9 Wɔn a ɔhaw no nti wowuwui no dodow yɛ mpem aduonu anan.+10 Afei Yehowa ka kyerɛɛ Mose sɛ:11 “Ɔsɔfo Aaron ba Eleasar ba Finehas+ asianka m’abufuw+ afi Israelfo no so, efisɛ ɔtwee ninkunu maa me wɔ wɔn mu.+ Eyi amma m’ankasa mantwe ninkunu+ antɔre Israelfo no ase.12 Enti ka kyerɛ no sɛ: ‘Me ne no bɛyɛ asomdwoe apam.13 Na ɛbɛyɛ asɔfodi apam daa ama ɔne ne nkyirimma nyinaa,+ efisɛ ɔtwee ninkunu maa ne Nyankopɔn+ de pata maa Israelfo no.’”+14 Israelni barima a wokum ɔne Midianni bea no din de Simri, Salu a ɔyɛ panyin+ wɔ Simeon abusuakuw mu no ba.15 Na Midianni bea a wokum no no din de Kosbi, Sur+ a ɔyɛ panyin wɔ Midianfo+ mmusua no biako mu no ba.16 Akyiri yi, Yehowa ka kyerɛɛ Mose sɛ:17 “Monhaw Midianfo no na munkunkum wɔn,+18 efisɛ wɔde wɔn nnaadaa+ ne anifere ma moyɛɛ bɔne wɔ Peor.+ Wɔnam Midian abusuapanyin bi babea Kosbi+ so maa moyɛɛ bɔne. Wɔn nuabea yi na wokum+ no da a ɔhaw baa Peor no.”+


text:
De kamfo Onyankopɔn papayɛ
1Mɛda Awurade ase daa! Merennyae no kamfo da. 2 Mɛkamfo no wɔ nea wayɛ ama me no ho. Wɔn a wɔhyɛ wɔn so nyinaa ntie na wɔn ani nnye! 3 Mo ne me nkamfo Awurade kɛseyɛ; momma yɛmmom nkamfo ne din!
4 Mefrɛɛ Awurade na ogyee me so; oyii me fii me suro mu. 5 Wɔn a wɔhyɛ wɔn so hwɛ no na wɔn ani gye; wɔrenni wɔn huammɔ. 6 Onnibie frɛ no na ogye wɔn so; ogye wɔn fi wɔn haw nyinaa mu. 7 Wɔn a wotie Awurade no, ne bɔfo wɛn wɔn, na ogye wɔn fi amane mu.
8 W’ankasa hwɛ ye a Awurade ye. Nhyira nka wɔn a wonya guankɔbea wɔ ne mu. 9 Awurade nkurɔfo nyinaa muntie no. Wɔn a wotie no no, nya nea ehia wɔn nyinaa. 10 Agyata mpo, sɛ wonnya aduan a, ɔkɔm de wɔn; nanso wɔn a wotie Awurade no hwee nhia wɔn.
11 Me nnamfonom nkumaa, mummetie me, na menkyerɛ mo sɛnea mobɛhyɛ Awurade anuonyam. 12 Mopɛ sɛ motena anigye mu? Mopɛ nkwa tenten ne ahotɔ? 13 Ɛnne munnyae bɔne kasa ne atoro twa. 14 Munnyae bɔne yɛ na monyɛ papa; momfa mo koma nyinaa ntiw asomdwoe akyi.
15 Awurade hwɛ atreneefo na otie wɔn sufrɛ nso. 16 Nanso nnebɔneyɛfo de, otia wɔn; nti sɛ wowu a, ɛnkyɛ, wɔnkae wɔn. 17 Atreneefo frɛ Awurade na otie; ogye wɔn fi wɔn haw nyinaa mu.
18 Awurade bɛn wɔn a wɔapa abaw. Ogye wɔn a wɔn anidaso asa nkwa. 19 Ɔhaw bebree to onipa pa; nanso, Awurade gye no fi ne nyinaa mu. 20 Awurade kora ne so koraa a ne dompe baako mpo remmu.
21 Bɔne kum ɔdebɔneyɛfo. Wɔbɛtwe wɔn a wɔtan trenee aso. 22 Awurade begye ne nkurɔfo nkwa. Wɔn a woguan toa no no wɔn ho renka.


text:
Ɔfa 5: Efi Babilon Nnommumfa so Besi Yerusalem Afasu a Wɔsan Toe So
Bere a wɔwɔ nnommumfa mu wɔ Babilon no, wɔsɔɔ Israelfo gyidi hwɛe pii. Wɔtow Sadrak, Mesak ne Abednego guu fononoo a ogya redɛw mu mu, nanso Onyankopɔn gyee wɔn fii mu. Akyiri yi, bere a Mediafo ne Persiafo tuu Babilon gui no, wɔtow Daniel kyenee gyata amoa mu, na Onyankopɔn bɔɔ ɔno nso ho ban denam agyata no ano a omuamuae no so.
Akyiri yi, Persia hene Kores gyaa Israelfo no. Wɔsan kɔɔ wɔn kurom mfe 70 akyi pɛpɛɛpɛ fi bere a wɔde wɔn kɔɔ Babilon sɛ nnommum no. Nneɛma a edi kan a wɔyɛe bere a wɔsan baa Yerusalem no mu biako ne sɛ wɔbɛsan asi Yehowa asɔrefi no. Nanso, ankyɛ na atamfo siw wɔn adwuma no ano. Enti wɔsan baa Yerusalem no akyi bɛyɛ mfe 22 na wowiee asɔredan no si.
Afei, yɛte sɛnea Esra san tuu kwan baa Yerusalem sɛ obesiesie asɔrefi hɔ ho asɛm. Eyi yɛ bɛyɛ mfe 47 fi bere a wowiee asɔredan no si no akyi. Na, ɔkwan a Esra tui no akyi mfe 13 no, Nehemia boa ma wɔsan too Yerusalem afasu a na abubu no. Ɔfã a ɛto so ANUM no ka mfe 152 mu abakɔsɛm de bedu saa bere yi.


text:
KRISTOFO ABRABƆ
Boa W’abusua na Wɔn Werɛ Amfi Yehowa
Yehowa maa Yeremia kɔbɔɔ Yudafo no kɔkɔ sɛ ɔsɛe bi rebobɔ ba, efisɛ na wɔn werɛ afi wɔn Nyankopɔn Yehowa. (Yer 13:25) Ɛyɛɛ dɛn na ɔman no ne Yehowa ntam sɛee saa? Ná Israelfo mmusua ayɛ wɔn som basaa. Ɛda adi sɛ Yehowa afotu a ɛwɔ Deuteronomium 6:5-7 no, na mmusua ti mfa nyɛ adwuma.
Ɛnnɛ, mmusua a wɔmfa wɔn som nni agorɔ no boa ma yɛn asafo ahorow no yɛ den. Sɛ mmusua ti yɛ Abusua Som daa, na wɔma etu mpɔn a, ɛbɛboa wɔn mmusua na wɔn werɛ amfi Yehowa. (Dw 22:27) Monhwɛ video a yɛato din “Ma Asɛm . . . Yi Nna Wo Koma So”—Nsɛm a Wobisabisa Mmusua. Muwie a, mummua nsɛmmisa a edidi so yi:
Nsɛnnennen a yɛtaa hyia wɔ abusua som mu no, dɛn na mmusua bi ayɛ de adi so?
Sɛ yɛyɛ Abusua Som daa, na yɛma ma etu mpɔn a, mfaso a yenya no bi ne nea ɛwɔ he?
Ɔhaw bɛn na mewɔ wɔ abusua som ho? Dɛn na mɛyɛ de adi so?


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Sefania 3:1-20
3 Ɔbea tuatewfo a wagu ne ho fi no nnue, kurow a ɛyɛ nhyɛso!+2 Wanyɛ aso antie+ annye nteɛso;+ wamfa ne ho anto Yehowa so+ ammɛn ne Nyankopɔn.+3 Ne mpanyimfo yɛ agyata a wɔbobom.+ N’atemmufo yɛ anadwo mpataku, na wonnyaw nnompe mma ade nkye so.+4 N’adiyifo yɛ dwae, na nkontompo ayɛ wɔn mã.+ N’asɔfo agu akronkronne ho fi, na wɔabu mmara no kɔn mu.+5 Yehowa yɛ ɔtreneeni wɔ ne mu,+ na onni amumɔyɛsɛm.+ Anɔpa biara ɔda n’atemmusɛm+ adi. Na adekyee nso, ɛnsa.+ Nanso ɔbɔnefo nnim aniwu.+6 “Mesɛee aman, na wɔn ntwea so aban yɛɛ pasaa. Mesɛee wɔn atempɔn, na obiara amfa so. Wɔn nkurow dan amamfõ; obiara nni mu, na obiara nte hɔ.+7 Mekae sɛ, ‘Ɔkwan biara so wubesuro me na woagye nteɛso,’+ na wɔansɛe ne tenabea.+ Mɛma watwa ne bɔne nyinaa so aba.+ Nokwarem no, wɔmaa wɔn nneyɛe dan bɔne+ ntɛm.8 “‘Enti afei montwɛn me,’+ Yehowa asɛm ni, ‘nkosi sɛ mɛsɔre aba asade no ho,+ efisɛ m’atemmusɛm ne sɛ mɛka aman nyinaa abom+ aboaboa ahenni nyinaa ano, na mehwie m’abufuw,+ m’abufuhyew nyinaa, agu wɔn so. Na m’anibere gya mu na asase no nyinaa bɛhyew.+9 Afei mɛdan aman no ano ma wɔaka kasa kronn,+ na wɔn nyinaa bɛbɔ Yehowa din+ na wɔde mmati koro asom no.’+10 “Na wɔn a wɔrepa me kyɛw no, kyerɛ sɛ, me nkurɔfo a wɔabɔ wɔn apete no babea, de akyɛde befi Etiopia asubɔnten ho abrɛ me.+11 Saa da no, w’ani renwu sɛ woyɛɛ nneɛma de tõõ me mmara,+ efisɛ meyi ahantanfo a wɔhoahoa wɔn ho no afi wo mu;+ na woremma wo ho so bio wɔ me bepɔw kronkron no so.+12 Mɛma ahobrɛasefo ne wɔn a wodwo+ aka ama wo, na wɔde Yehowa din bɛyɛ wɔn guankɔbea.+13 Na Israel nkaefo+ no de, wɔrenyɛ nea ɛnteɛ biara,+ wɔrenni atoro,+ na wɔrenhu nnaadaa tɛkrɛma wɔ wɔn anom;+ wobedidi adwudwo wɔn ho,+ na obiara renyi wɔn hu.”+14 O Sion babea, bɔ ose! O Israel, sɛpɛw wo ho!+ O Yerusalem babea, ma w’ani nnye na fa wo koma nyinaa di ahurusi!+15 Yehowa ayi atemmu no afi wo so.+ Wama wo tamfo asan n’akyi.+ Israel hene Yehowa ka wo ho.+ Enti worensuro mmusu biara bio.+16 Saa da no, wɔbɛka akyerɛ Yerusalem sɛ: “O Sion, nsuro,+ na mma wo nsam nngow.+17 Yehowa wo Nyankopɔn wɔ wo mu. Ɔyɛ otumfoɔ, enti obegye nkwa.+ N’ani begye na wadi wo ho ahurusi.+ Ne dɔ nti, ɔbɛyɛ komm. Na wo nti, ɔde ahosɛpɛw begye n’ani.18 “Wɔn a wɔn werɛ ahow+ a wonni w’afahyɛ ase no, mɛboaboa wɔn ano;+ wɔnka wo ho, efisɛ n’ahohorabɔ gu wɔn so.+19 Saa bere no, mɛkanyan me ho wɔ wɔn a wɔhaw wo no nyinaa so.+ Megye nea ɔtɔ gu ne nan so no+ na maka wɔn a wɔahwete no aboa ano.+ Na mede wɔn bɛyɛ ayeyi ne edin wɔ asase a wɔn anim guu ase wɔ so no nyinaa so.20 Sɛ meboaboa mo ano saa bere no a, mede mo bɛba. Na sɛ meboaboa mo nnommum ano de wɔn brɛ mo a, mɛma moayɛ edin ne ayeyi wɔ asase sofo nyinaa mu,” Yehowa na waka.+


text:
ASƐM A ƐDA SO | ƆSORO HO ANISOADEHU A ƐMA YENYA NIMDEƐ
Wɔn a Wɔte Ɔsoro no Ho Anisoadehu
Bible ka anisoadehu a ɛyɛ nwonwa pii ho asɛm, na ɛboa yɛn ma ɔkwan bi so no, yehu nea ɛkɔ so wɔ ɔsoro hɔ. Yɛsrɛ wo, tɔ wo bo ase na kenkan ho asɛm. Ɛwom, ɛnyɛ biribiara a ɛwɔ anisoadehu no mu no na ɛsɛ sɛ wofa no sɛnea ɛte no ara deɛ, nanso anisoadehu ahorow no betumi aboa wo ma wode w’adwene abu nkurɔfo a wɔte ɔsoro hɔ no ne sɛnea wɔn nneyɛe betumi aka wo.
YEHOWA NE OPUMPUNI NO
“Ahengua bi si soro, na obi te ahengua no so. Na nea ɔte so no hwɛbea te sɛ ahwehwɛbo ne aboɔdenbo kɔkɔɔ, na nyankontɔn a ne hwɛbea te sɛ ahabammonobo atwa ahengua no ho ahyia.”
“Na na ne ho nyinaa ayɛ hyerɛnn. Na mihuu biribi te sɛ nyankontɔn a ɛwɔ omununkum mu osutɔ da. Saa ara na na ade a ayɛ hɔ nyinaa hyerɛnn no te. Ná ɛte sɛ Yehowa anuonyam.”
Yehu wɔ anisoadehu a ɔsomafo Yohane ne odiyifo Hesekiel nyae no nyinaa mu sɛ, wɔde nneɛma a ɛnyɛ den sɛ yɛbɛte ase koraa te sɛ aboɔdenbo a ɛyɛ fɛ, nyankontɔn, ne ahengua kokuroo bi na ɛkyerɛɛ yɛn sɛnea Yehowa, Ɔsorosoroni Nyankopɔn no anuonyam te. Ɛma yehu sɛ baabi a Yehowa te no yɛ fɛ boro so. Wohwɛ sɛnea ɛte a, ɛyɛ nwonwa paa, na biribiara kɔ so fɛfɛɛfɛ wɔ hɔ asomdwoe mu.
Anuonyam a atwa Onyankopɔn ho ahyia no, odwontofo no kaa ho asɛm sɛ: “Yehowa yɛ kɛse na ɔfata ayeyi pii. Ne ho yɛ hu sen anyame nyinaa. Amanaman no anyame no nyinaa yɛ anyamehunu; na Yehowa de, ɔno na ɔyɛɛ ɔsoro. Nidi ne anuonyam wɔ n’anim; ahoɔden ne ahoɔfɛ wɔ ne kronkronbea.”
Ɛwom sɛ Yehowa ne Opumpuni no, nanso wama yɛn kwan sɛ yɛmmɔ no mpae na obetie yɛn dodo. (Dwom 65:2) Onyankopɔn dɔ yɛn na odwen yɛn ho araa ma enti ɔsomafo Yohane kyerɛwee sɛ: “Onyankopɔn ne dɔ.”
YESU NE ONYANKOPƆN NA ƐWƆ HƆ
“Esiane sɛ honhom kronkron ayɛ [Kristo suani Stefano] mã nti, ɔhwɛɛ soro dinn huu Onyankopɔn anuonyam ne Yesu sɛ ogyina Onyankopɔn nsa nifa, na ɔkae sɛ: ‘Hwɛ! Mihu sɛ ɔsoro abue a onipa Ba no gyina Onyankopɔn nsa nifa.’”
Bere tiaa bi ansa na Stefano rebenya anisoadehu yi no, na Yudafo akannifo a Stefano gyina wɔn anim rekasa no abu Yesu kumfo ma wɔakum no. Anisoadehu no ma ɛdaa adi sɛ wanyan Yesu ma ɔte ase, na wɔahyɛ no anuonyam. Nea ɔsomafo Paulo kyerɛw faa ho ni: ‘Yehowa nyanee Yesu fii awufo mu na ɔde no tenaa ne nsa nifa wɔ soro, baabi a ɔkorɔn koraa sen aban ne tumi ne ahoɔden ne mpanyinni nyinaa, ne edin biara a wɔbɔ, ɛnyɛ bere yi mu nko, na mmom nea ɛreba no nso mu.’
Wɔahyɛ Yesu anuonyam, na Bible san ma yehu sɛ Yesu dwen nnipa ho paa te sɛ Yehowa. Bere a Yesu reyɛ ne som adwuma wɔ asase so no, ɔsaa ayarefo yare, ɔmaa wɔn a na wɔadi dɛm ho yɛɛ wɔn den, na onyanee awufo. Ɔnam ne wu no so kyerɛe sɛ ofi ne komam tɔnn dɔ Onyankopɔn ne nnipa. (Efesofo 2:4, 5) Seesei Yesu gyina Onyankopɔn nsa nifa so, enti ɛrenkyɛ koraa ɔbɛma nnipa a wotie Onyankopɔn no nyinaa anya nhyira pii wɔ asase so baabiara.
ABƆFO SOM ONYANKOPƆN
“[Me odiyifo Daniel] mehwɛe ara kosii sɛ wosisii agua, na Nea ne nna akyɛ no [Yehowa] bɛtenaa ase. . . . Mpempem som no, na mpem du ahorow mpem du gyinagyina n’anim.”
Ɛnyɛ ɔbɔfo baako pɛ na Daniel huu wɔ ɔsoro anisoadehu yi mu, mmom ohuu abɔfo mpempem pii. Anwonwasɛm bɛn ara ni! Abɔfo yɛ honhom abɔde a wɔwɔ anuonyam, nyansa ne tumi. Ɛsono obiara ne ne dibea, ebi yɛ serafim na ebi nso yɛ kerubim. Wɔka abɔfo ho asɛm bɛboro mpɛn 250 wɔ Bible mu.
Abɔfo nyɛ nnipa a wɔatena asase so pɛn. Onyankopɔn dii kan bɔɔ abɔfo no bere tenten koraa ansa na ɔrebɔ nnipa. Ɔrebɔ asase no, abɔfo hui na ɛkaa wɔn ma wɔbɔɔ ose.
Ɔkwan baako a abɔfo anokwafo fa so som Onyankopɔn ne sɛ wɔyɛ adwuma a ɛho hia paa wɔ asase so nnɛ no bi; wɔbɔ Onyankopɔn Ahenni ho dawuru. (Mateo 24:14) Ɔsomafo Yohane nyaa adwuma a abɔfo yɛ yi ho anisoadehu, na ɔkyerɛwee sɛ: “Mihuu ɔbɔfo foforo a ɔnam wim a okura daa asɛmpa sɛ anigyesɛm a ɔrekɔka akyerɛ wɔn a wɔte asase so, aman ne mmusuakuw ne kasa ne nkurɔfo nyinaa.” (Adiyisɛm 14:6) Ɛwom sɛ nnɛ abɔfo ne nnipa nkasa sɛnea mmere bi a atwam na wɔyɛ no, nanso wɔboa wɔn a wɔreka asɛmpa no ma wotumi hu nnipa a Onyankopɔn Asɛm ho sukɔm de wɔn no.
SATAN REDAADAA NNIPA ƆPEPEM PII
“Ɔko baa soro: Mikael [Yesu Kristo] ne n’abɔfo ne ɔtweaseɛ no koe, na ɔtweaseɛ no ne n’abɔfo ne wɔn koe nanso wɔantumi, na wɔannya tenabea ɔsoro bio. Enti wɔtow ɔtweaseɛ kɛse no kyenee, ɔwɔ dedaw no, nea wɔfrɛ no Ɔbonsam ne Satan a ɔredaadaa asase sofo nyinaa no; wɔtow no kyenee asase so, na wɔtow n’abɔfo kaa ne ho gui.”
Ɛnyɛ bere nyinaa na na asomdwoe wɔ soro. Adesamma mfiase pɛɛ na ɔbɔfo baako a na ɔpɛ sɛ afoforo som no no tew Yehowa so atua bɛyɛɛ Satan. Satan kyerɛ “Ɔsɔretiafo.” Akyiri yi, abɔfo afoforo nso kɔkaa ne ho tew atua na wɔbɛfrɛɛ wɔn adaemone. Bɔne adidi wɔn mu paa ma enti wɔne Yehowa ani nhyia koraa, na wɔadaadaa nnipa pii ma wɔaman afi akwankyerɛ pa a Yehowa de ma no ho.
Satan ne n’adaemone no nni suban koraa na wɔn tirim yɛ den. Wɔyɛ adesamma atamfo, na wɔka ho bi paa na nnipa rehu amane wɔ asase so saa no. Ɛho nhwɛso ni. Satan kum ɔnokwafo Hiob ayɛmmoa ne n’asomfo nyinaa. Afei nso okum Hiob mma du no nyinaa bere a ɔmaa “mframa kɛse bi” bubuu ɔdan a na wɔwom no. Ɛno akyi no, Satan maa ‘mpɔmpɔ yayaayaw bobɔɔ Hiob fi ne nan ase kosii ne mpampam.’
Nanso ɛrenkyɛ koraa wobeyi Satan afi hɔ. Esiane sɛ wɔatow no abɛtɔ asase so nti onim sɛ “ne bere a aka yɛ tiaa.” (Adiyisɛm 12:12) Ɔkwan biara so wɔbɛsɛe Satan, na ɛno yɛ asɛmpa ma yɛn!
WƆN A WOFI ASASE SO
‘Yesu tɔɔ nnipa fii abusua ne kasa ne nkurɔfo ne ɔman biara mu maa Onyankopɔn, na ɔyɛɛ wɔn ahemman ne asɔfo maa yɛn Nyankopɔn, na wobedi asase so ahene.’
Sɛnea wonyanee Yesu ma ofii asase so kɔɔ soro no, saa ara na wɔbɛyɛ ebinom nso. Yesu ka kyerɛɛ n’asomafo anokwafo no sɛ: “Merekɔ akosiesie baabi ama mo . . . mɛba bio na magye mo aba me nkyɛn, na baabi a mewɔ no, mo nso moaba hɔ.”
Biribi titiriw nti na nnipa binom rekɔ soro. Wɔne Yesu bedi ade wɔ n’Ahenni mu na wobedi nnipa a wɔbɛtena asase so nyinaa so, na wɔahyira wɔn. Saa Ahenni yi na Yesu ka kyerɛɛ n’akyidifo sɛ wɔmmɔ ho mpae no. Ɔkaa sɛ: “Yɛn Agya a wowɔ soro, wo din ho ntew. W’ahenni mmra. W’apɛde nyɛ hɔ wɔ asase so te sɛ ɔsoro.”
DƐN NA WƆN A WƆWƆ SORO NO BƐYƐ?
“[Me ɔsomafo Yohane] metee nne kɛse bi fii ahengua no so sɛ: ‘Hwɛ! Onyankopɔn ntamadan wɔ adesamma mu . . . Na ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.’”
Anisoadehu yi ma yehu bere a Onyankopɔn Ahenni a Yesu ne wɔn a wɔanyan wɔn di so no bɛsɛe Satan nniso, na wɔama asase no adan paradise. Nneɛma a ɛma nnipa di yaw ne awerɛhow nyinaa befi hɔ. Owu mpo befi hɔ.
Na nnipa mpempem pii a wɔawuwu a wɔrennyan wɔn nkɔ soro no nso ɛ? Daakye, wɔbɛsan atena ase daa wɔ asase a adan Paradise no so.
Anisoadehu yi nyinaa ma yehu sɛ Yehowa Nyankopɔn, ne Ba Yesu Kristo, abɔfo anokwafo, ne nnipa a wɔatɔ wɔn afi asase so no nyinaa dwen yɛn ho paa, na wɔpɛ sɛ esi yɛn yiye. Sɛ wopɛ sɛ wuhu nea wɔbɛyɛ no ho nsɛm pii a, kɔ yɛn wɛbsaet, www.jw.org/tw, na twe nhoma a wɔato din Dɛn na Yebetumi Asua Afi Bible Mu? no


text:
ASETENAM NSƐM
Me Papa Fii Mu
—Minyaa Papa Foforo
WƆWOO me papa wɔ Graz, Austria, afe 1899, enti bere a Wiase Ko I fii ase no na ɔyɛ aberantewa. Bere a Wiase Ko II pae gui afe 1939 no, wɔde no kaa German asraafo ho kɔɔ ɔko no bi. Wokum no wɔ ɔko bi mu wɔ Russia 1943. Saa na ɛyɛe a me papa fii mu. Saa bere no na madi mfe mmienu pɛ, enti manhu me papa. Ade a na ɛyɛ me yaw paa ne sɛ mehu sɛ me mfɛfo sukuufo wɔ papa na minni bi. Meyɛ aberantewaa no misuaa yɛn soro Agya no ho ade, na mihui sɛ ɔyɛ Agya a ɔwɔ hɔ daa. Eyi kyekyee me werɛ.
MEDE ME HO KƆBƆƆ SCOUTFO
Midii mfe nson no, mede me ho kɔbɔɔ Scoutfo (Boy Scouts). Ɔsraani panyin bi a ɔde Robert Stephenson Smyth Baden-Powell na ɔtew saa kuw yi afe 1908 wɔ Great Britain. Ekuw yi wɔ nkorabata wɔ wiase afanan nyinaa. Afe 1916 mu no, ɔtew kuw foforo maa mmarimaa nkumaa. Ekuw no din de Wolf Cubs (anaa Cub Scouts).
Ná yɛtaa tu kwan Memeneda ne Kwasida kɔbɔ sese wɔ wuram. Nea na ɛyɛ me anika paa ne sɛ yɛakodu hɔ na yɛasi ntamadan a yɛbɛda mu, na yɛahyɛ yɛn kuw no ntade. Bere a kyene gyina mu no, na yɛrebɔ nsra. Ade baako a na m’ani gye ho paa ne sɛ me ne me mfɛfo Scoutfo asɔ gya anwummere na yɛreto dwom twa ho hyia na yɛredi agorɔ wɔ wuram hɔ. Yehuu wuram nneɛma bebree, na ɛmaa mihui sɛ Ɔbɔadeɛ no nsaano adwuma yɛ fɛ.
Wɔka kyerɛ Scoutfo sɛ wɔnhwɛ sɛ wɔbɛyɛ adepa bi da biara da. Yehyia yɛn yɔnko Scoutni a, na yɛn nkyia ne sɛ “Yɛayɛ Krado.” Na mepɛ saa nkyia no paa. Mmerantewa bɛboro ɔha na na yɛwɔ kuw no mu. Na emu fã yɛ Katolekfo, ɛnna ɛfa yɛ Protestantfo; baako pɛ na na ɔyɛ Buddhani.
Efi 1920 reba no, ɛwɔ hɔ wɔ hɔ ara Scoutfo a wofi aman ahorow so hyiam di dwuma ahorow. Mekɔɔ nhyiam ahorow yi bi. Emu baako ne nea yɛyɛe wɔ Bad Ischl, Austria, wɔ August 1951. Foforo nso a mekɔe ne nea yɛyɛe wɔ Sutton Park, Birmingham, England, wɔ August 1957. Scoutfo bɛyɛ 33,000 fi aman 85 so baa Birmingham nhyiam no bi, na bɛhwɛadefo bɛyɛ 750,000 nso baa hɔ. England hemaa Elizabeth mpo baa hɔ bi. Na Scoutfo a wɔwɔ wiase nyinaa abɛyɛ sɛ me nuanom. Nanso na minnim sɛ sɛɛ merebenya anuanom a wɔsen saa koraa, nnipa a wɔdɔ Onyankopɔn.
MIHYIAA YEHOWA DANSEFO BI
Ná misua adwuma wɔ hotɛl bi adidibea. Wɔfrɛ hotɛl no Grand Hotel Wiesler; ɛwɔ Graz, Austria. Bere a merebewie adesua no 1958 no, me yɔnko dwumayɛni bi a ɔde Rudolf Tschiggerl dii m’adanse. Na mentee nokware no ho hwee da. Odii kan ne me susuw Baasakoro nkyerɛkyerɛ no ho, na ɔkae sɛ enni Bible mu. Me nso meka kyerɛɛ no sɛ ɛwɔ Bible mu, enti nea ɔreka no nyɛ nokware. Na mepɛ me yɔnko no asɛm enti meyɛe sɛ mɛboa no ma wasan akɔ Katolek Asɔre.
Na yɛtaa frɛ Rudolf sɛ Rudi. Ɔyɛe sɛ ɔbɛma me Bible. Meka kyerɛɛ no sɛ Katolek Bible na mepɛ. Enti ɔmaa me bi na mifii ase kanee. Merekan no, mihui sɛ Rudi de kratawa bi a Watchtower Society no atintim ahyɛ mu. M’ani annye ho efisɛ na ɛyɛ me sɛ wobekyinkyim nsɛm ma ayɛ sɛ nokwasɛm. Nanso na mayɛ krado sɛ me ne no besusuw Bible ho. Rudi hui sɛ m’ani nnye wɔn nhoma ho, enti wamma me nhoma biara bio. Nanso ɛwom ara a na yɛabɔ Bible mu nkɔmmɔ kakra, na ɛtɔ da mpo a yetumi bɔ nkɔmmɔ kosi anadwo. Yɛyɛɛ saa bɛyɛ abosome mmiɛnsa.
Bere a miwiee m’adesua wɔ hotɛl hɔ wɔ me kurom Graz no, me maame san de me kɔɔ sukuu foforo kosuaa hotɛl ho nneɛma foforo. Na sukuu no wɔ Bad Hofgastein. Ɛyɛ kurow bi a ɛda Alps mmepɔw bi ntam. Na sukuu no ne Grand Hotel a ɛwɔ Bad Hofgastein no di nsawɔso, enti ɛtɔ da a na mekɔyɛ adwuma wɔ hɔ na mahu adwuma no ani so yiye.
MMEA ASƐMPATRƐWFO BAANU BƐSRAA ME
Rudi de m’address kɔɔ Vienna Betel, na wɔka kyerɛɛ anuanom mmea asɛmpatrɛwfo baanu sɛ wɔmmɛhwehwɛ me. Baako din de Ilse Unterdörfer ɛnna baako nso de Elfriede Löhr. * Da bi nea ɔwɔ hotɛl no ahɔhogyebea frɛɛ me sɛ mmea baanu bi te kar mu rehwehwɛ me. Na ɛyɛ me nwonwa efisɛ na menhwɛ kwan sɛ obi bɛba abɛhwehwɛ me. Nanso mekɔɔ abɔnten kohuu wɔn. Akyiri yi metee sɛ bere a Nasi nniso baraa Yehowa Adansefo adwuma wɔ Germany no, mmea yi faa sum ase de nhoma kɔmaa anuanom wɔ mmeae ahorow. Ansa na Wiase Ko II refi ase no, Germany sum ase polisifo (Gestapo) kyeree mmea yi de wɔn kɔɔ Lichtenburg afiase. Nanso bere a ɔko no gyina mu no, woyii wɔn kɔɔ Ravensbrück afiase wɔ Berlin mpɔtam hɔ baabi.
Ná anuanom mmea yi ne me maame bɔ tipɛn, enti na mibu wɔn. Na mempɛ sɛ me ne wɔn bɛbɔ nkɔmmɔ biara na akyiri yi maka akyerɛ wɔn sɛ m’ani nnye ho. Katolekfo kyerɛkyerɛ sɛ ɔsomafo Petro ne pope a odi kan na popefo a aka nyinaa nyaa wɔn tumi fii ne hɔ. Enti meka kyerɛɛ wɔn sɛ nea mihia ara ne sɛ wɔbɛbrɛ me kyerɛwsɛm ahorow bi a ɛfa Katolek nkyerɛkyerɛ yi ho. Mekae sɛ mede bɛkɔ yɛn sɔfo hɔ ne no akosusuw ho. Na ɛyɛ me sɛ eyi bɛma mahu nokwasɛm a ɛwom.
MISUAA AGYA KRONKRON A ƆWƆ SORO NO HO NOKWASƐM
Katolek Asɔre no ka sɛ Yesu asɛm a ɛwɔ Mateo 16:18, 19 no kyerɛ sɛ Petro ne pope a odi kan na popefo no nyinaa nyaa wɔn tumi fii Petro hɔ. Bio, Asɔre no kyerɛkyerɛ sɛ pope yɛ Agya Kronkron na onni mfomso wɔ ne nkyerɛkyerɛ mu. Katolekfo pii gye saa asɛm yi di sɛ ɛno ne Asɔre no nkyerɛkyerɛ nyinaa fapem. Saa bere no na me nso migye di, enti na ɛyɛ me sɛ, sɛ pope ka sɛ Baasakoro no yɛ nokware a, ɛnde ɔkwan biara so ɛyɛ nokware. Sɛ nso sɛ pope tumi di mfomso a, ɛnde ebia Baasakoro nkyerɛkyerɛ no nso yɛ atoro.
Bere a mekɔɔ ɔsɔfo no hɔ no, wantumi anyi me nsɛmmisa ano. Mmom ɔmaa me nhoma bi a ɛka Petro ne popefo ho asɛm. Mede kɔɔ fie kɔkenkanee na mesan kɔɔ ɔsɔfo no hɔ kobisaa no nsɛm pii. Wantumi ammua me nsɛmmisa no, na ewiee ase no, ɔka kyerɛɛ me sɛ: “Merentumi nsesa w’adwene na wo nso worentumi nsesa m’adwene. . . . Ensi wo yiye!” Afei na ɔmpɛ sɛ ɔne me susuw biribiara ho bio.
Eyi akyi no na mayɛ krado sɛ me ne Ilse ne Elfriede besua Bible. Wɔkyerɛkyerɛɛ me Yehowa Nyankopɔn, Agya Kronkron nokwafo a ɔwɔ soro no ho ade pii. (Yoh. 17:11) Saa bere no na asafo biara nni mpɔtam hɔ, enti na anuanom mmea baanu no yɛ asafo nhyiam wɔ abusua bi a wɔresua Bible fie. Nnipa kakra bi na na wɔba. Na onuabarima a wɔabɔ asu biara nni hɔ a obedi anim, enti na mmea baanu yi ara na wɔbobɔ nsɛm a wobesusuw ho no so. Ɛtɔ da a na wɔakohyiam baabi ma onua bi fi kurow foforo so abɛma baguam ɔkasa wɔ hɔ.
MIFII ASƐNKA ASE
Ilse ne Elfriede ne me fii ase suaa Bible October 1958, na abosome mmiɛnsa akyi no mebɔɔ asu January 1959. Ansa na merebɔ asu no, mekae sɛ mepɛ sɛ me ne wɔn kɔyɛ afie afie asɛnka adwuma no na mehwɛ sɛnea wɔyɛ no. (Aso. 20:20) Bere a me ne wɔn kɔɔ baako no, meka kyerɛɛ wɔn sɛ wɔmma me asasesin. Wɔde akuraa bi hyɛɛ me nsa, na na me nko ara na mekɔyɛ afie afie asɛnka adwuma ne sankɔhwɛ wɔ hɔ. Akyiri yi ɔmansin sohwɛfo bɛsraa yɛn, na ɔno ne onuabarima a odi kan a me ne no kɔɔ asɛnka.
Bere a miwiee hotɛl sukuu 1960 no, mesan kɔɔ me kurom sɛ merekɔboa m’abusuafo ma wɔasua nokware no. Nanso besi saa bere yi nyinaa wɔn mu baako mpo mmaa nokware no mu. Mmom ebinom ani gye asɛm no ho kakra.
BERE NYINAA SOM ADWUMA
Afe 1961 no, Betel kyerɛw nkrataa kɔmaa asafo ahorow de hyɛɛ anuanom nkuran sɛ wɔmfa wɔn ho nhyɛ akwampae adwuma no mu. Na meyɛ sigyani a mete apɔw, enti na merentumi mfa biribiara nyi me ho ano. Na misusuw sɛ mihia kar ansa na matumi ayɛ akwampae adwuma no. Na m’adwene ne sɛ mɛyɛ adwuma abosome kakra na manya sika atɔ kar. Saa bere no na Kurt Kuhn ne yɛn mansin sohwɛfo, enti mibisaa n’adwene. Obisaa me sɛ: “Wususuw sɛ Yesu ne asomafo no de kar na ɛyɛɛ bere nyinaa som adwuma no?” Asɛm no pem me paa. Enti misii gyinae sɛ mefi akwampae adwuma no ase ntɛm ara. Nanso na meyɛ adwuma wɔ hotɛl bi adidibea, na nnawɔtwe biara na mede nnɔnhwerew 72 yɛ adwuma. Enti na ehia sɛ meyɛ nsakrae na matumi ayɛ akwampae adwuma no.
Mesrɛɛ m’adwumawura sɛ mepɛ sɛ ɔtew nnɔnhwerew 72 a mede yɛ adwuma no so ba nnɔnhwerew 60 nnawɔtwe biara. Ɔtew bere no so nanso wantew m’akatua so. Mmere kakra guu mu no, mesan srɛɛ no sɛ ɔmma menyɛ adwuma nnɔnhwerew 48 pɛ. Eyi nso ɔpenee so, nanso na m’akatua gyina nea egyina. Akyiri yi mesan srɛɛ no sɛ ɔntew bere no so na menyɛ adwuma nnɔnhwerew 36 nnawɔtwe biara. Ɛno nso wampopo ne ti. Anwonwasɛm ne sɛ wantew kaprɛ mpo amfi m’akatua so! Nea mihui ara ne sɛ na m’adwumawura mpɛ sɛ migyae adwuma no. Nsakrae a meyɛe yi boaa me ma mitumi fii akwampae adwuma no ase. Saa bere no na ɛsɛ sɛ ɔkwampaefo biara de nnɔnhwerew 100 ka asɛm no bosome biara.
Abosome nnan akyi no, wɔpaw me ɔkwampaefo titiriw wɔ asafo ketewa bi mu wɔ Spittal an der Drau, na na mesan som sɛ asafo somfo. Saa bere no na ɔkwampaefo titiriw biara de nnɔnhwerew 150 na ɛka asɛm no bosome biara. Ná ɔkwampaefo foforo biara nni hɔ a me ne no yɛ asɛnka adwuma no, nanso na onuawa bi a ɔde Gertrude Lobner boa me paa wɔ asɛnka mu. Onuawa yi na na ɔyɛ asafo somfo boafo. *
MINYAA DWUMADI AHOROW AHOROW
Afe 1963 no, Betel paw me sɛ ɔmansin sohwɛfo. Sɛ mifi asafo baako mu rekɔ foforo mu a, na metaa faa keteke. Wobɛhwɛ na me nneɛma nso bobɔ me ho. Ná anuanom pii nni kar a wɔde bɛba abɛfa me wɔ keteke gyinabea hɔ. Nà mempɛ sɛ mɛfa taksi akɔ baabi a mɛsoɛ na anuanom annya adwene sɛ meyɛ “akɛsesɛm,” enti na menantew.
Wɔtoo nsa frɛɛ me sɛ menkɔ Gilead sukuu 1965, na na meka adesuakuw a ɛto so 41 no ho. Na sukuufo no pii yɛ asigyafo te sɛ me ara. Yewiee sukuu no wɔkae sɛ mensan nkɔ me kurom Austria nkɔtoa so nyɛ ɔmansin sohwɛfo. Na menhwɛ kwan saa koraa! Ansa na merefi United States no, me ne ɔmansin sohwɛfo bi yɛɛ adwuma bosome baako. Yɛfrɛ no Anthony Conte, na na ɔpɛ nnipa paa. Asɛnka adwuma nso, ɔmfa nni agorɔ koraa. Ɛyɛɛ me dɛ paa sɛ me ne no somee. Me ne no somee wɔ Cornwall mpɔtam wɔ New York atifi fam.
Bere a mesan kɔɔ Austria no, mekɔsom ɔmansin bi, na ɛhɔ na mihyiaa onuawa sigyani hoɔfɛfo bi a ɔde Tove Merete. Bere a odii mfe nnum na n’awofo fii ase de nokware no tetee no. Sɛ anuanom bisa nea ɛyɛe a yehyiae a, yɛtaa ka di agorɔ sɛ, “Betel adaworoma oo.” Yɛwaree April 1967, na ɔkaa me ho ma yɛkɔsrasraa asafo ahorow.
Afe a edi hɔ no Yehowa adom, mebɛkaa ne honhom mu mma ho. Eyi maa me ne me soro Agya ne ne honhom mu mma nyinaa benyaa abusuabɔ soronko. Romafo 8:15 ka sɛ ne honhom mu mma nyinaa teɛm sɛ, “Abba, Agya!”
Me ne me yere Merete kɔɔ so yɛɛ ɔmansin ne ɔmantam adwuma kosii 1976. Bere a yɛresrasra asafo ahorow no, ɛtɔ da na awɔw ba a, yɛn dan mu tumi yɛ wiriduduudu ma wuhu sɛ awɔw ni. Da bi anɔpa mpo de, yɛda sɔree no na yɛn hwenem ntutuw ama yɛn kuntu ano akyenkyen sɛ asukɔtweaa. Afei yehui sɛ ɛsɛ sɛ yenya heater ketewa bi hyɛ yɛn ho na ama yɛn dan mu ayɛ hyew kakra anadwo. Baabi wɔ hɔ a, sɛ edu anadwo na yɛpɛ sɛ yɛyɛ yɛn ho yiye a, gye sɛ yepue abɔnten fa asukɔtweaa mu kɔ agyananbea. Wubedu hɔ nso na ɛhɔ ayɛ nwininwininwini. Ná yɛn ankasa nni dan, enti yɛsom asafo bi wie a, na yɛkɔ so ara tena baabi a yɛsoɛe no Dwoda kosi Benada anɔpa na yɛafi hɔ akɔ asafo foforo mu.
Ade baako a mepɛ sɛ meka ne sɛ me yere aboa me paa. Ɔmfa n’asɛnka nni agorɔ koraa; da koro koraa nni hɔ a mekae sɛ ɔnkɔ asɛnka ansa na ɔrekɔ. Ɔpɛ anuanom asɛm na odwen nnipa ho. Nokwasɛm ni, eyi aboa me paa.
Afe 1976 mu no, Austria Betel a ɛwɔ Vienna too nsa frɛɛ yɛn sɛ yɛmmra Betel, na wɔma mekɔkaa Baa Boayikuw no ho. Saa bere no na Europa Apuei aman pii abara yɛn adwuma no. Enti na Austria Betel na ɛhwɛ saa aman no adwuma so. Na anuanom a wɔwɔ Betel fa kwan bi so ma yɛn nuanom a wɔwɔ saa aman no so nsa ka nhoma. Onua Jürgen Rundel na na odi anim, na minyaa hokwan ne no yɛɛ adwuma. Akyiri yi me na na mehwɛ sɛ anuanom bɛkyerɛ nhoma ase akɔ Europa aman kasa du mu. Jürgen ne ne yere Gertrude da so ara yɛ akwampaefo titiriw wɔ Germany. Efi 1978 no, Austria Betel tintim nsɛmma nhoma wɔ kasa nsia mu. Afei yɛde nsɛmma nhoma kɔɔ aman ahorow so kɔmaa nnipa a wɔakra bi. Otto Kuglitsch na na odi eyi mu akoten; seesei ɔne ne yere Ingrid yɛ adwuma wɔ Germany Betel.
Anuanom a wɔwɔ Europa aman yi so faa kwan bi so tintim nhoma no bi wɔ wɔn ankasa man mu. Nanso ɛnyɛ biribiara na wotumi yɛe; na ɛsɛ sɛ anuanom a wɔwɔ aman foforo so boa wɔn. Yehowa hwɛ maa adwuma no kɔɔ so yiye. Sɛ yɛhwɛ ɔtaa a anuanom faa mu yɛɛ adwuma no ne bere tenten a wɔde yɛɛ saa a, yehu sɛ wɔdɔ Yehowa paa.
ROMANIA NSRAHWƐ TITIRIW BI
Afe 1989 no, minyaa hokwan ne Onua Theodore Jaracz a na ɔka Akwankyerɛ Kuw no ho kɔɔ Romania. Saa bere no na anuanom pii atew wɔn ho afi ahyehyɛde no ho, enti yɛkɔe sɛ yɛrekɔboa wɔn ma wɔasan aba. Efi 1949 na saa anuanom yi twee wɔn ho, na wɔn ankasa tew wɔn asafo. Nanso na wɔda so ara kɔ asɛnka bɔ nkurɔfo asu. Afei na wɔnkɔ sraadi, enti wɔde ebinom koguu afiase sɛnea wɔde anuanom a wɔwɔ ahyehyɛde no mu koguu afiase no ara. Saa bere no nyinaa na Romania aban no nyii ne nsa mfii yɛn adwuma no so, enti yewiaa yɛn ho hyiae wɔ Onua Pamfil Albu fie. Na mpanyimfo baanan ka Onua Pamfil Albu ho, na yɛne mpanyimfo yi ne Romania Ɔman Boayikuw no hyiae. Yɛne Rolf Kellner fi Austria kɔe; ɔno na na ɔkyerɛ nsɛm ase ma yɛn.
Ɛda a ɛto so mmienu a yehyiae no, Onua Albu ka kyerɛɛ mpanyimfo baanan no sɛ wɔnsan mmra ahyehyɛde no mu. Ɔkae sɛ: “Hokwan a yɛanya ara ni; sɛ yɛma ɛpa yɛn ti so a, yɛrennya bio.” Eyi akyi no, anuanom bɛyɛ 5,000 san baa ahyehyɛde no mu. Yehowa dii nkonim na Satan anim guu ase.
Ɛrekɔ 1989 awiei, kyerɛ sɛ ansa na komunis amammu regu wɔ Europa Apuei no, Akwankyerɛ Kuw no too nsa frɛɛ me ne me yere sɛ yɛmmɛyɛ adwuma wɔ yɛn adwumayɛbea ti wɔ New York. Na yɛnhwɛ kwan koraa. Yɛkɔɔ Brooklyn Betel July 1990, na wɔma meboaa Akwankyerɛ Kuw no Ɔsom Boayikuw no 1992 mu. Afei minyaa hokwan kɛse bi July 1994; wɔpaw me kaa Akwankyerɛ Kuw no ho.
MIBU KƆMPƆ HWƐ M’AKYI BƆ KƆNTEN HWƐ M’ANIM
Bere a na mema nkurɔfo aduan wɔ hotɛl no atwam. Seesei meyɛ aduan foforo ho adwuma. Meboa siesie honhom fam aduan de kɔma yɛn nuanom wɔ wiase afanan nyinaa. (Mat. 24:45-47) Sɛ mibu kɔmpɔ hwɛ mfe 50 a mede ayɛ bere nyinaa som adwuma no na mehwɛ sɛnea Yehowa ahyira ahyehyɛde no a, na anigye ahyɛ me koma ma. Sɛ mekɔ amanaman ntam nhyiam a, m’ani gye paa efisɛ yesua yɛn soro Agya Yehowa ho nsɛm kɔ akyiri na yehu Bible mu nokwasɛm pii.
Me mpaebɔ ne sɛ nnipa mpempem pii besua Bible na wɔabegye nokware no na wɔne anuanom a wɔwɔ wiase nyinaa abom asom Yehowa. (1 Pet. 2:17) Mehwɛ kwan sɛ me nsa bɛka me soro akatua na bere bɛso ma Onyankopɔn anyan nnipa asan aba asase so; wobɛhwɛ na me papa a ɔwoo me di mu bi. Migye di sɛ ɔne me maame ne m’abusuafo a aka ani begye ho sɛ wɔbɛsom Yehowa wɔ Paradise.
Mehwɛ kwan sɛ me nsa bɛka me soro akatua na bere bɛso ma Onyankopɔn anyan nnipa asan aba asase so; wobɛhwɛ na me papa a ɔwoo me di mu bi


text:
Nsɛmmisa a Ɛfi Akenkanfoɔ Hɔ
Berɛ a Yeremia kaa sɛ Rahel resu ne mma no, dɛn na na ɔrepɛ akyerɛ?
Yeremia 31:15 ka sɛ: “Deɛ Yehowa aka nie, ‘Wɔte nne bi wɔ Rama, agyaadwoɔ ne esũ yaya; ɛyɛ Rahel na ɔresu ne mma. Wɔkyekyere ne werɛ ne mma ho a, ɔntie, ɛfiri sɛ wɔnni hɔ bio.’”
Rahel wuo akyi mfie 1,000 na Yeremia twerɛɛ saa asɛm no. Rahel wu gyaa ne mma mmarima mmienu no. Enti wohwɛ a, ebia wobɛka sɛ Yeremia asɛm no nyɛ nokorɛ.
Rahel abakan ne Yosef. (Genesis 30:22-24) Akyire yi berɛ a Rahel rewo Benyamin no na ɔwuiɛ. Enti ebia yɛbɛbisa sɛ, Adɛn nti na Yeremia 31:15 ka sɛ Rahel mma ‘nni hɔ bio’ ma enti ɔresu wɔn?
Yosef woo mma mmarima mmienu. Wɔn din ne Manase ne Efraim. (Genesis 41:50-52; 48:13-20) Akyire yi Efraim abusuakuo no bɛyɛɛ abusuakuo a ɛyɛ den wɔ Israel ahemman a ɛwɔ atifi fam no mu. Ɛduu baabi no, na Efraim abɛgyina hɔ ama abusuakuo du no nyinaa. Nanso abusuakuo a ɛfi Rahel ba Benyamin mu bae no bɛyɛɛ Yuda ahemman no fã. Enti sɛ yɛbɛka a, na Rahel gyina hɔ ma ɛnanom nyinaa a wɔwɔ Israel, kyerɛ sɛ atifi fam ne anafoɔ fam ahemman no nyinaa.
Berɛ a Yeremia twerɛɛ ne nwoma no, na Asiriafo atow ahyɛ Israel ahemman a ɛwɔ atifi fam no so adi wɔn so nkonim dada, na wɔfaa nnipa pii kɔyɛɛ nkoa. Nanso ɛbɛyɛ sɛ na Efraim asefoɔ no bi adwane kɔ Yuda. Afe 607 A.Y.B. no, Babilonfoɔ dii Yuda ahemman a ɛwɔ anafoɔ fam no so, na wɔfaa ebinom kɔyɛɛ nkoa. Wɔde wɔn mu pii kɔɔ Rama wɔ Yerusalem atifi fam. Sɛ wofi hɔ rekɔ Yerusalem atifi fam a, ɛyɛ bɛyɛ kilomita nwɔtwe. (Yeremia 40:1) Ebia wɔkum wɔn mu bi wɔ Rama wɔ Benyamin asase so, asase korɔ no ara a wɔsiee Rahel wɔ so no. (1 Samuel 10:2) Enti sɛ Yeremia ka sɛ Rahel resu ne mma a, ɛbɛtumi aba sɛ ɛkyerɛ Benyaminfoɔ a wɔawuwu anaa wɔn a wɔkum wɔn wɔ Rama no ho awerɛhodie. Ɛbɛtumi aba nso sɛ ɛkyerɛ ɛnanom a wɔwɔ Israel nyinaa a wɔresu Onyankopɔn nkurɔfoɔ a wɔawuwu anaa wɔde wɔn kɔ nkoasom mu.
Sɛ ɛte saa oo, sɛ ɛnte saa oo, asɛm a Yeremia kaa sɛ Rahel resu ne mma no yɛ nkɔmhyɛ. Ɛkyerɛ nea ɛsii mfie pii akyi bere a Yesu yɛ akokoaa no. Ɔhene Herode hyɛɛ mmara sɛ wɔnkunkum mmarimaa a wɔwɔ Betlehem nyinaa, ɛfi wɔn a wɔawo wɔn foforɔ so kɔsi wɔn a wɔadi mfie mmienu so. Na Betlehem wɔ Yerusalem anafoɔ. Wo deɛ hwɛ sɛnea ɛnanom a wɔn mma awuo anaa “wɔnni hɔ bio” bɛsu afa! Na ɛte sɛ nea saa su no kɔ ara kɔdu Rama tɔnn wɔ Yerusalem atifi.
Enti Yeremia berɛ so ne Yesu berɛ so nyinaa, sɛ Bible ka sɛ “Rahel resu ne mma” a, ɛkyerɛ Yudafoɔ mmaa a wɔresu wɔn mma a wɔawuwuo. Nokwasɛm nie, wɔn a wɔwuwuiɛ a wɔkɔɔ ‘ɔtamfo asase so’ no, sɛ wɔnyane awufoɔ ba nkwa mu bio a, ebia wɔbɛba bi.